qundao/data-zh-poetry huggingface dataset:
百苦吟 其六十三 烟眯
作者：范承谟
朝代：清
体裁：七言绝句

朦胧双眼醒还迷，晚爨邻烟扰坐栖。勉强扶筇出户坐，斜阳远隔碧峰西。
百苦吟 其六十九 缝绽
作者：范承谟
朝代：清
体裁：七言绝句

破裤频招风雪侵，强为儿女倒金针。未曾乞得天孙巧，丝线才穿指血淋。
百苦吟 其六十二 尘灰
作者：范承谟
朝代：清
体裁：七言绝句

改岁家家尘垢飞，狱中也缚草枝挥。禁之不可凭伊兴，冷眼看他土面肥。
百苦吟 其六十五 灭火
作者：范承谟
朝代：清
体裁：七言绝句

金炉灰冷亦虚供，两耳蛛丝密密封。静待青蛇复蜿蜒，重阴剥尽柏香浓。
百苦吟 其六十八 食淡
作者：范承谟
朝代：清
体裁：七言绝句

口内由来气味清，鹾规人叹业全更。始知上古强兵术，煮海须教淡养生。
百苦吟 其六十六 摘菜
作者：范承谟
朝代：清
体裁：七言绝句

菜根咬得是贤豪，剔蠹搜泥自煮熬。此处佳蔬滋味别，苦瓜间顿癞卜萄。
百苦吟 其六十四 乏水
作者：范承谟
朝代：清
体裁：七言绝句

江南冀北任遨游，吸尽名泉甘露浮。闽海那知逢烈焰，惟求天雨润枯喉。
百苦吟 其十 昧旦
作者：范承谟
朝代：清
体裁：七言绝句

鸡鸣惊起索朝冠，先向慈帏问蚤安。往事已非肠断绝，泪珠空浸枕痕丹。
百苦吟 其十一 瞭灯
作者：范承谟
朝代：清
体裁：七言绝句

银灯照壁绘梅根，榾柮槎枒墨铁痕。尔莫咨嗟予影瘦，清风摇曳向天翻。
百苦吟 其十七 垢面
作者：范承谟
朝代：清
体裁：七言绝句

揽镜惊看瘦骨微，依稀曾识又疑非。由他满面灰尘厚，尽掬长江赖故衣。
百苦吟 其十三 湿地
作者：范承谟
朝代：清
体裁：七言绝句

诸葛当年入不毛，七擒七纵耀弓刀。不才误主缘秦晋，满屋沙泥手自淘。
百苦吟 其十九 絷足
作者：范承谟
朝代：清
体裁：七言绝句

被谪仙蛾痛抚膺，羸躯重载九层冰。寂然默演周天数，枉费村牛绾赤绳。
百苦吟 其十二 屋漏
作者：范承谟
朝代：清
体裁：七言绝句

椽檩稀疏瓦不均，最宜仰卧数星辰。无端每值更深雨，四处霪霪徙坐频。
百苦吟 其十五 旱澡
作者：范承谟
朝代：清
体裁：七言绝句

垢腻累堆豕负涂，徘徊难语向天吁。羞从旱魃求浆水，搓个泥丸弹小鼩。
百苦吟 其十八 挛手
作者：范承谟
朝代：清
体裁：七言绝句

走老科场儿倒绷，鲲鹏潦倒困鼯鼪。辛勤珍重屠龙手，跨海长鲸剑底明。
百苦吟 其十六 蓬首
作者：范承谟
朝代：清
体裁：七言绝句

乱云凝结九秋霜，半尺银丝百丈光。膏沐未施嫫母笑，心甘披发岂佯狂。
百苦吟 其十四 负暄
作者：范承谟
朝代：清
体裁：七言绝句

兀坐窗间曝晓光，须臾乾尽草头霜。圜中伫看东风面，玉树冰珠放早香。
百苦吟 其四 炎蒸
作者：范承谟
朝代：清
体裁：七言绝句

地蒸天炙炼朱颜，一寸光明钝铁顽。任炙不焦蒸不烂，浑沦夭矫碧空间。
百苦吟 其四十 游鼠
作者：范承谟
朝代：清
体裁：七言绝句

牙鼠何堪也自雄，跳梁窜瓦日当中。那知众怒终难犯，看尔临时五技穷。
百苦吟 其四十一 聚蚊
作者：范承谟
朝代：清
体裁：七言绝句

馀血难供一饱餐，徒劳歌舞未成欢。贞姬宁露神筋骨，况我书生肉更酸。
百苦吟 其四十七 泥垆
作者：范承谟
朝代：清
体裁：七言绝句

玉屑霏霏手足龟，圜中安得有乌银。生平自信如冬日，羞捧泥垆煖冻燐。
百苦吟 其四十三 疫疠
作者：范承谟
朝代：清
体裁：七言绝句

肉尽皮穿心已灰，惊闻难侣悉生灾。吁天早碎孤臣骨，留得群英济后来。
百苦吟 其四十九 草褥
作者：范承谟
朝代：清
体裁：七言绝句

棱层榻板瘠腰臀，那得温柔稻草痕。烦检香根勤洗濯，藉予待罪大清门。
百苦吟 其四十二 鬼啾
作者：范承谟
朝代：清
体裁：七言绝句

从来知有鬼神理，今日忽闻鬼哭声。鬼若有灵携我去，愿偕众鬼啖枭睛。
百苦吟 其四十五 破被
作者：范承谟
朝代：清
体裁：七言绝句

败絮朝朝雪满毡，大如手掌软如绵。凌霄片片天鹅羽，笑尔虾蟆眼自穿。
百苦吟 其四十八 瓦盆
作者：范承谟
朝代：清
体裁：七言绝句

邻儿长叹敛双眉，陶器如何撞铁鼒。已破不须增顾怅，古人垂戒预操持。
百苦吟 其四十六 砂锅
作者：范承谟
朝代：清
体裁：七言绝句

温羹烹茗更烧汤，急急煎煎沸沸忙。无异临场新子弟，旦生丑末一身妆。
百苦吟 其四十四 碎衣
作者：范承谟
朝代：清
体裁：七言绝句

宫衣新著舞莱衣，矢报君亲天下肥。讵料裹予成鬼瘦，机丝片片伴花飞。
百苦吟·其一百三
作者：范承谟
朝代：清
体裁：七言绝句

少携三弟诵诗书，綵袖双承笑语馀。儿鬓已添银线缕，翻贻南望倚门闾。
百苦吟·其一百二
作者：范承谟
朝代：清
体裁：七言绝句

伯兄舞象我方生，十斛明珠掌上擎。刚得宦婚情暂惬，那知垂白百无成。
百苦吟·其一百十
作者：范承谟
朝代：清
体裁：七言绝句

梦涉荒园坐旧闺，松风猎猎草萋萋。相看但讶颜非旧，蓬首无言掩面啼。
百苦吟·其一百十三
作者：范承谟
朝代：清
体裁：七言绝句

太傅家风文正开，簪缨黼黻响春雷。养亲教子各从旧，莫向南荒作我哀。
百苦吟·其八十八
作者：范承谟
朝代：清
体裁：七言绝句

鱼肉苍黎困俊英，婆娑蹲踞影彭亨。祝君早供三军爨，好了从前无限情。
祝朱母张太夫人
作者：范承谟
朝代：清
体裁：古风

徐兖郊平生浓绿，云气依微迎皎旭。中有华堂开紫芝，氤氲吹送仙子曲。曲曰云璈悠且扬，女婺彻大荒。井臼昔操梁家妇，母德今誇陶家娘。莫言百尺迈风节，莫言双鬓堆霜雪。前庭手植三珠树，亭亭饶作栋梁具。九天花诰旧银台，铨曹如水声如注。北极恩崇特诏来，百千车马列城隈。霞觞酒映青蒲色，斑綵阶前舞似莱。舞一回，酒一杯，愿得长年长见万华开。
秋夜
作者：范承谟
朝代：清
体裁：五言律诗

北风凉我牖，蟋蟀绕床鸣。病影随衣瘦，繁愁向夜生。思亲伤白发，报国愧虚名。默对三更月，劳劳万古情。
立春
作者：范承谟
朝代：清
体裁：七言绝句

暮钟哀角总难听，晓起扶筇数落星。昨夜雪消霜便薄，烧痕放出一山青。
笼中画眉
作者：范承谟
朝代：清
体裁：古风

群居幽谷中，翱翔情自好。素眉淡远山，清音越林杪。虚声乃足累，罗网来相恼。生遭轻薄儿，欣持以为宝。雕笼贮弱躯，玉粒资宿饱。锦绣障尘寒，鼎彝供饮澡。春风怨落花，秋月哀衰草。翘首望青冥，振翼舒怀抱。不爱金玉堂，愿共烟霞老。
纪梦
作者：范承谟
朝代：清
体裁：古风

一夜召还京，千军列羽旌。慰劳荷圣眷，操纵钦文明。朝退归私第，良逢会弟兄。乐奏霓裳舞，觞飞金玉横。直前不相认，争来问姓名。道罢各悽怆，悲定意犹惊。几日违颜色，大异昔时荣。老亲怜鬓发，稚子识音声。戚友如堵立，悲喜手交擎。环询乱离事，欲语心怦怦。肠断闻残漏，彷佛诉未成。魂回忽万里，鸡唱正三更。霜威凉浸骨，痛觉恨馀生。揽衣出户望，酸风裂目睛。遥睇银河月，潢池氛气清。捷音应络绎，宵旰蚤怡情。寒渚栖芦雁，含贞抱影鸣。茹荼天色惨，终怜副请缨。一鼓摩云翼，攫兹鳄与鲸。伫歌旦复旦，卿云四表平。
绝命词
作者：范承谟
朝代：清
体裁：七言绝句

一笑襟开万怒平，龙兴有寺葬真卿。执旗厉鬼争前导，尽扫穿墙穴壁鼪。
绝命词
作者：范承谟
朝代：清

一笑襟开万怒平，龙兴有寺葬真卿。执旗厉鬼争前导，扫尽穿墙穴壁鼪。
绝影词·其一
作者：范承谟
朝代：清
体裁：七言绝句

何处春光秋更深，碧山遥对是知音。仰看明月低看影，宛转随人恼我心。
绝影词·其二
作者：范承谟
朝代：清
体裁：七言绝句

东君枉自费哦吟，一任邻家花落深。祗恨影痴难共语，转羞明月卧窗阴。
绝粒骂贼滴水不入口者十日不意悯寐之中一缕血痕竟为左右窃断痛绝
作者：范承谟
朝代：清
体裁：七言绝句

珍重冲冠发几根，此心不共此头髡。一丝未了忠魂在，且向星前礼至尊。
至日
作者：范承谟
朝代：清
体裁：七言绝句

忆昔日南亚岁时，趋陪鹓鹭拜枫螭。到今雪窟孤臣泪，上苑谁传雁帛知。
蝶恋花·西园霁月
作者：范承谟
朝代：清
体裁：词

雨过云斜晴欲溜。点点淙淙，滴滴西窗右。何事关情难立久，无情风坠新黄柳。月色穿帘连湿透。凉晕初圆，不觉中秋后。素影年年同浸酒，相看只觉人非旧。
行田纪怀
作者：范承谟
朝代：清
体裁：七言排律

单车瘴岭驱中夏，千里炎荒度夕阳。自是先忧期后乐，却缘圣主视如伤。幨帷戴雨行泥陇，使节驰星破晓光。每值道涂全梗塞，忍看比屋半流亡。刍茭幸不烦民力，糗糒何妨亦自将。我黍漫言尝旨否，吾民久未厌秕糠。雁鸿欲集声先咽，鸠鹄相逢色已怆。草泽三空宁类汉，桑林七事却同商。疮仍无肉何由补，茧已穷丝不及忙。满地榛芜成草昧，稽天崩溃竟洪荒。老翁行役悲沟瘠，寡妇诛求哭路旁。闻道使君生化虎，更传令史共为狼。埋轮已誓从都候，叱驭谁能畏太行。饥溺只今宁干止，澄清于此慰怀望。敢云善政能匡植，岂为虚名起激扬。但使鞠躬臣貌瘦，寸心聊以报吾皇。
衙回雹霁
作者：范承谟
朝代：清
体裁：五言律诗

天隘郁初极，停云忽报秋。乍来双阙动，纷迸百林愁。星月惊相见，炎凉寂自收。化工何意绪，仓卒动神谋。
西溪探梅
作者：范承谟
朝代：清
体裁：七言绝句

醉眼朦胧望夕晖，素枝斜映玉烟飞。高歌一曲拈花带，载得春光午夜归。
览镜中白发
作者：范承谟
朝代：清
体裁：七言律诗

水月精神冰玉姿，镜中不肯愧须眉。半生寤寐严三畏，廿载驰驱廑四知。直破皮囊无一物，空馀蓬鬓挂霜丝。首阳分浅常山惫，默对清光影更痴。
踏莎行·垛庄和壁间韵
作者：范承谟
朝代：清
体裁：词

雨霁云收，乱流争渡。匆匆暂歇花间铺。微风带出布帘斜，短墙半压桃花树。浊酒三杯，整鞭速去。踏春骄马嘶香路。及时功就赋归来，休休莫把韶光误。
辛亥春行田驻节张罗浮谏议涉园赋以贻之
作者：范承谟
朝代：清
体裁：古风

精卫衔石东南决，女娲炼石西北缺。神圣千古无完功，高人心与造化同。海盐南郭鲜原上，万亩桑麻平似掌。其间十亩有群松，怪石轰腾夔罔两。借问此中居者谁，张公昔岁长安归。补天只手用不尽，聊于丘壑开崔嵬。平地千峰水百曲，随意植梅兼莳竹。松云梅雪竹烟间，又缀红桃环柳绿。亭榭离奇皆自然，小桥仄径遍宜偏。诸峰四面各相看，曲室幽窗时见焉。中有一峰特高耸，东望海涛如雪涌。天水平吞日夜愁，星辰匝踏参差动。我自生平最好奇，一闻名胜竟居之。未问主人先看竹，不嫌洿壁狂题诗。二月春风花正好，行车东出嘉禾道。百万苍生为去年，桑田变海无青草。天气虽春民物秋，长民物者能无忧。何当大补东南缺，须知精卫难为谋。主人又复出山去，定写流民进朝宁。猿鹤今遗三径空，却使忙人等閒住。张公张公天下豪，不隐山林隐市朝。补衮望君留北阙，挂冠吾欲返东皋。
送魏兴士归赣州
作者：范承谟
朝代：清
体裁：七言律诗

木樨香遍武林谷，未得乘风一问焉。俗吏那堪诗酒兴，病躯偏与药垆缘。勺庭已跨扬州鹤，兴士重开章贡船。怅怅望南还望北，蓼花芦雁满寒川。
闻砧曲
作者：范承谟
朝代：清
体裁：古风

香杵纹砧素练稠，深闺少妇迥生愁。敲落天边一片秋，云亦随之坠不流。金微铁岭路嫖忽，安得乘风跨玉虬。
闻署中同时被难诸人语言慷慨须鬓苍然感赋
作者：范承谟
朝代：清
体裁：七言律诗

从来聚首驰南北，中道分张堕海隅。三载天涯隔咫尺，百人心日照须臾。凌霜气节须眉见，似铁肝肠谈笑殊。魑魅几能潜白昼，尚方连夜响锟铻。
除夜
作者：范承谟
朝代：清
体裁：七言绝句

一片丹衷历雪霜，岁华不信有沧桑。东风此夜仍舒冻，伫待春回旭日长。
雨夜哀敝袍
作者：范承谟
朝代：清
体裁：七言律诗

昼里为裘夜作衾，更间半幅藉羸身。并头�萏残红粉，隔浪鸳鸯泣血津。梦学老莱归倦蝶，行同季路结寒鹑。高堂两袖牵衣泪，风雨摇灯点点真。
雨止闻师时中自浙归
作者：范承谟
朝代：清
体裁：五言律诗

相闻浑未了，不语转愁生。雨叶阶前暗，风灯壁上明。有情惟密友，无梦只疏更。为倩云中月，遥传共望情。
雨霁即事
作者：范承谟
朝代：清
体裁：七言律诗

遥辞瀛海展洪图，何意一朝鳞甲孤。户暗织蛛肠屈曲，墉穿牙鼠梦模糊。片窗百孔风声碎，斗室千光灯影殊。最是雨馀床似洗，月摇寒浪浴冰壶。
食荔枝感怀
作者：范承谟
朝代：清
体裁：七言绝句

朱砂团裹水晶球，脆软香甘第一流。前后剥吞几半百，飞尘难寄泪空浮。
冷泉亭联
作者：范抡选
朝代：清
体裁：联

涤热肠，泉是冷好；卫净土，峰故飞来。
吴鸿业百蝶图题词
作者：范挹韩
朝代：清

南园晒粉午晴时，画出风流一段痴。底事落花春寂寂，祝英台近谱新诗。
扬州慢·题姜在经天寒翠袖图
作者：范捷
朝代：清
体裁：词

露白天高，衣轻簟冷，萧萧庭院惊凉。有碧梧金井，落叶响银床。正当是空梁燕去，镜台人杳，雁足书荒。更灯残漏永，能禁几遍回肠。重吟细数，算而今、总是荒唐。想少日朱颜，三生白骨，片刻黄粱。满地冷蟾如水，阑干外、孤影成双。尽冰魂浸透，凄凄立遍回廊。
水调歌头·题在经晓风残月图
作者：范捷
朝代：清
体裁：词

画桡春水上，香雾倚云鬟。金樽细雨红烛，遥忆十年前。半晌魂消软语，一笑杯翻翠袖，此刻最留连。小泊定何处，绣被隐双鸾。梦初酣，人欲去，夜将阑。此情未易，申说脉脉两无言。几次要留难住，一会相偎又起，百丈两心牵。别后那堪问，鸿爪总成烟。
卢龙兵备使者张君总戎刘君郡守彭君司理任君邑宰李君备游孤行城置酒清风台有作
作者：范文程
朝代：清

让国清风百世师，阴阴松桧隐空祠。黄农事业应无异，山水萧森自不移。石动鼋鼍分大壑，城荒乌鹊下高枝。接同醉花间酒，绝胜襄阳访习池。孤竹城空隐夕阳，山中笳鼓漫悠扬。穿林闲听松杉韵，隔岭遥闻薇蕨香。漆水波澜交宛转，滦河岛屿自苍茫。登临宾佐多清兴，长啸高台明月光。
卢龙兵备使者张君总戎刘君郡守彭君司理任君邑宰李君备游孤行城置酒清风台有作·其一
作者：范文程
朝代：清
体裁：七言律诗

让国清风百世师，阴阴松桧隐空祠。黄农事业应无异，山水萧森自不移。石动鼋鼍分大壑，城荒乌鹊下高枝。接䍦同醉花间酒，绝胜襄阳访习池。
卢龙兵备使者张君总戎刘君郡守彭君司理任君邑宰李君备游孤行城置酒清风台有作·其一
作者：范文程
朝代：清

让国清风百世师，阴阴松桧隐空祠。黄农事业应无异，山水萧森自不移。石动鼋鼍分大壑，城荒乌鹊下高枝。接同醉花间酒，绝胜襄阳访习池。
卢龙兵备使者张君总戎刘君郡守彭君司理任君邑宰李君备游孤行城置酒清风台有作·其二
作者：范文程
朝代：清

孤竹城空隐夕阳，山中笳鼓漫悠扬。穿林闲听松杉韵，隔岭遥闻薇蕨香。漆水波澜交宛转，滦河岛屿自苍茫。登临宾佐多清兴，长啸高台明月光。
碧虚亭联
作者：范时崇
朝代：清
体裁：联

先文穆风流宛在；家学士丘壑偶然。
安平镇
作者：范昌治
朝代：清

台湾何崱屴，安平祗孤岛。兀立大海中，洪波际天杪。鹿耳接鲲身，沙线明皛皛。重门分界险，桅樯不轻掉。拱护府基雄，湾环曲臂绕。守土一麾来，爱此屏藩好。夏日纵扁舟，望洋恣远眺。忆昔宦游人，无如东坡老。文从海外豪，光燄增奇巧。固陋每自惭，雕虫先压倒。下车况匝月，狂吟何草草。所志不在诗，因之寄怀抱。私冀胸次间，与海同大小。百川尽倾输，万象皆明瞭。秋涛动山岳，春波润枯槁。转愧愿难酬，问心可得表。保赤贵诚求，誇浮何足道。回看戍卒忙，艛橹镫齐燎。亟命挂帆归，迅疾等飞鸟。人坐画中船，月涌冰轮皎。
九嵏书院联
作者：范曾烜
朝代：清
体裁：联

峰聚曰嵏，须知为学本为山，平地增高，进取相期吾往也；泉甘如醴，要识作人同作酒，春风送暖，退休唯恐或寒之。
涧上草堂
作者：范来宗
朝代：清

无复遗民在，空存旧草堂。墙欹蜗有迹，桂老蠹无香。澹墨供挥洒，清风动激扬。何来相访者，惆怅立斜阳。
竹坞吊文文肃公
作者：范来宗
朝代：清

威凤为仪四海知，故山何事久栖迟。吴中鲈鲙秋风日，朝内貂珰毒焰时。再出已看残局换，放归无复赐环期。最怜两月纶扉直，疑谤交乘未措施。
挽曾国荃联
作者：范树恒
朝代：清
体裁：联

弟位伯，兄列侯，五等冠茅封，虎踞龙蟠思血战；祠报功，谥彰德，千秋垂竹帛，中朝外裔爇心香。
史梦兰继室田太夫人九十大寿
作者：范棣臣
朝代：清
体裁：联

天相吉人，令德寿母；世绥多福，凤子麟孙。
南乡子·湖中泛月
作者：范毓秀
朝代：清

薄暮泛轻桡。万顷清波映碧霄。一片浪花随月泻，滔滔。暗傍荷香过小桥。清夜景萧骚。把酒临轩明月邀。望里云山浑似画，堪描。收拾风光付彩毫。
如梦令·秋闺
作者：范毓秀
朝代：清

妆罢栏杆独倚。飒飒西风乍起。帘外更濛濛，一片芭蕉如洗。如洗。如洗。不管海棠憔悴。
清平乐·立春
作者：范毓秀
朝代：清
体裁：词

风风雨雨。又早催年暮。屈指光阴能几许。转眼春回冬去。妆成对镜徘徊。重帘几度羞开。生怕梅花笑我，依然裙布荆钗。
清平乐·立春
作者：范毓秀
朝代：清

风风雨雨。又早催年暮。屈指光阴能几许，转眼春回冬去。妆成对镜徘徊。重帘几度羞开。生怕梅花笑我，依然裙布荆钗。
蝶恋花·暮春
作者：范毓秀
朝代：清

花光渐上荼蘼架。春睡恹恹，淡淡梳妆罢。绿窗人静悄无声，惟闻燕语帘栊下。香消慵去添兰麝。寂寞空园，满地残红卸。枝头小鸟也怜春，声声只把东风骂。
作家书寄直侯旋自焚之
作者：范淑
朝代：清

鲁书将发又旋焚，便觉微生细似尘。气短自知心力瘁，尚持孤愤寄何人。
借斋
作者：范淑
朝代：清

小斋无物足游观，石砚瓷壶一两端。听雨恰宜千个竹，钞诗合带一分寒。静中生意窗前草，悟后心香案上兰。好是匡山排闼入，朝朝把作画图看。
凉夜
作者：范淑
朝代：清

凉夜立前楹，茅檐好风露。眉月有沈忧，微光隔幽树。
古意
作者：范淑
朝代：清

霜天好明月，感人独凄绝。莫怨朔风寒，总是汝衣单。
夏日西斋看雨
作者：范淑
朝代：清
体裁：古风

突作奇声不可测，长风欲使孤松折。林叶不待西风飞，顿觉南风有秋色。怒雨忽从山外来，跳波击瓦心怀开。雷驱电助不可息，风声盘走如相催。暑馀晴雨失调剂，黄尘得雨吹腥气。竹中新构读书堂，一缕炎风摇不至。书窗掩卷静无声，电卷雷收雨渐停。推窗一望净如洗，天光凝碧青山青。茅檐低接锄花圃，山园风味清如许。数声啼鸟出新晴，半树斜阳滴残雨。
夏日西斋看雨
作者：范淑
朝代：清

突作奇声不可测，长风欲使孤松折。林叶不待西风飞，顿觉南风有秋色。怒雨忽山外来，跳波击瓦心怀开。雷驱电助不可息，风声盘走如相催。暑馀晴雨失调剂，黄尘得雨吹腥气。竹中新构读书堂，一缕炎风摇不至。书窗掩卷静无声，电卷雷收雨渐停。推窗一望净如洗，天光凝碧青山青。茅檐低接锄花圃，山园风味清如许。数声啼鸟出新晴，半树斜阳滴残雨。
忆和城旧舍
作者：范淑
朝代：清

一棹辞归又十霜，梦魂犹忆读书堂。推窗遥指一江水，卷幔微闻千树香。既往韶光何太促，未来人事觉犹长。几回重说儿时事，误道他乡是故乡。
忆秋轩葺成和直侯韵
作者：范淑
朝代：清

芦帘纸阁亦何嫌，几费商量夕照天。放入花香无隙地，许留明月与千年。炉烟入妙通禅悟，幽鸟来依亦有缘。参透浮生无限事，别离天又小团圆。
怀直侯
作者：范淑
朝代：清

思君不得见，见此夕阳寒。生小多奇志，成人有泪弹。多情因自爱，万苦博心安。悟透沧桑事，人间一别难。
怀直侯兄
作者：范淑
朝代：清

凄风自何来，百感在胸臆。人生有生死，骨肉倏离析。既已感零落，胡能忘畴昔。龆龄共嬉戏，天真自为得。未来了不思，既往若未历。扑蝶入蒿莱，听蟀觅幽僻。聚金拾瓦砾，设食陈梨栗。背诵互相夸，迷藏善为匿。东园有佳树，相爱若相识。赠名引为友，每见必以揖。至今犹忆之，怀思动凄恻。儿时最爱物，嘱余藏其秘。一朝竟失之，君固未我斥。转为相慰语，爱割亦吾益。我心殊悄悄，追悔每不释。当时倚膝下，友爱实靡及。历历此寸心，依依如昨日。稍长人事乖，嗟痛慈亲失。吾家复多难，重以饥驱迫。君迹太飘零，君心倍苦挚。别君百里遥，怀君若咫尺。君书昨日至，君言满金石。赠我芝兰枝，贻我古松柏。芝兰固自好，何以避霜雪。惟兹松柏枝，隆冬好颜色。
春晓雨后
作者：范淑
朝代：清

片雨过东园，新泥湿未半。苔痕青可怜，鸟语多不乱。风静柳枝閒，云横山色断。饥乌衔实归，哺子松林畔。
春晴
作者：范淑
朝代：清

云漾晴光水漾波，閒中得句景中哦。读书岁月何常永，啼鸟园林渐觉和。人有奇贫尘事少，诗无险体性情多。盘桓半亩成幽赏，每送黄昏日影过。
月夜
作者：范淑
朝代：清

青山有白云，青天有明月。月明天更青，云行山欲活。主人好园林，良夜爱清绝。临风作遥望，如怀远离别。
望夜见月
作者：范淑
朝代：清

亘古留清气，虚空一鉴磨。晚花凉照影，秋水静无波。不识圆时好，谁怜缺处多。閒云如解得，莫向月前过。
林下
作者：范淑
朝代：清

竟日碧云下，默坐已无暑。凉风自何来，绿竹动清渚。好鸟歇幽林，梳翎复自语。不知下有人，此心静如许。
病中杂诗
作者：范淑
朝代：清

大风遥起不胜悲，久病先灰各样思。只有夙根愁不断，五更清梦醒来时。久不窥园蔬菜瘦，又探篱下已残枝。近来事事都思了，想到亲恩泪欲垂。
秋日
作者：范淑
朝代：清

吹风吹雨到秋庭，回合秋声入杳冥。去日艰辛如梦梦，近来心绪亦惺惺。松思护鹤枝常绿，蕉惯听秋叶尚青。此境十年亲领略，不须感叹说凋零。
秋晓
作者：范淑
朝代：清

残叶忽然尽，西风夜入关。云无来去意，秋在渺冥间。雨后村烟湿，林疏鸟语閒。凭高如有悟，久立尚迟还。
秋晚
作者：范淑
朝代：清

落叶声中下夕阳，草根摇动野风凉。黄昏月上不觉晚，薄暮花开何处香。一片烟痕山入梦，数声虫语夜生霜。徘徊渐识秋深意，又见归飞客燕忙。
绝句
作者：范淑
朝代：清

我慕水中莲，慕其心独苦。清泉知汝深，相照各无语。
落梅
作者：范淑
朝代：清

率意来空圃，无心见落梅。依依自相惜，恋恋欲空回。花落枝仍古，篱荒气不衰。眼看桃欲放，为汝一徘徊。
问园杂诗
作者：范淑
朝代：清

高花短树绿萝墙，十载閒居插种忙。偶爱数竿青竹好，三年迸笋渐成行。绿阴铺径茁新芽，堕地春桃雨后加。记得仲春敷茗碗，风来树树落桃花。
问园杂诗·其一
作者：范淑
朝代：清

高花短树绿萝墙，十载閒居插种忙。偶爱数竿青竹好，三年迸笋渐成行。
问园杂诗·其二
作者：范淑
朝代：清

绿阴铺径茁新芽，堕地春桃雨后加。记得仲春敷茗碗，风来树树落桃花。
问园閒坐
作者：范淑
朝代：清

忘此是何地，坐成幽绝境。苔纹上石壁，泉响落古井。深树绿如屏，朱白渐疏整。斜阳日日来，画我园林影。
送夫子之鸠江
作者：范淑钟
朝代：清

征鞍落叶打离披，忍泪临风饯一卮。夕照渐低人渐远，断鸿声里立多时。
登黄鹤楼
作者：范熙亮
朝代：清
体裁：七言律诗

红羊洗尽劫尘痕，黄鹤重新胜迹存。鄂郢繁华双过眼，东南形势一凭轩。仙人已去云千载，骚客闲游代几樽。江汉肃清堪纵望，远来不负此停辕。
阑干万里心·见郭麔《灵芬馆诗话》
作者：范玉
朝代：清

春山平远不宜秋。新月弯环只似钩。说与萧郎莫浪游。怕登楼。一曲阑干一曲愁。
西溪听雨
作者：范琦
朝代：清
体裁：七言绝句

缭曲西溪路未经，疏疏凉雨湿花舲。此声可浣千峰色，为我来游送晓青。
巴江柳
作者：范璐
朝代：清

之子莫相送，依依人可怜。多年芳草路，几日艳阳天。堤上风吹笛，江边月系船。马蹄随记取，踏破少城烟。
泛昆池
作者：范秉秀
朝代：清
体裁：七言律诗

万顷波光一苇航，中流箫鼓漫飞觞。野田秋涨烟中刈，渔网风腥柳外张。几处芙蓉疑洛浦，满湖葭菼近潇湘。风流千古袁宏渚，宛在西南水一方。
书怀
作者：范立齐
朝代：清

故国山河已大殊，故园桑菊半荒芜。茫茫天地为逋客，扰扰风尘自腐儒。病骨平分秋岭瘦，臣心仍伴月轮孤。有人劝我杯中趣，为问三闾肯醉无。
秋郊杂咏
作者：范立齐
朝代：清

野外连衡宇，秋高见远山。斜阳明一半，烟树断中间。国破家何在，年深客未还。紫芝如可采，一为问商颜。
京口石松庵晓望大江
作者：范缵
朝代：清

岩窗旅枕每晨兴，残月余光树几层。露鸟乍惊邻院鼓，晓船犹带过江镫。天留一水陪行客，秋借青山住老僧。遥望海门初日起，微微波面白云蒸。
即事
作者：范缵
朝代：清

雨后鸦声撼寒树，荧荧渔火随潮去。山前烟雾一时昏，隔溪人问停船处。
查湾步吴梅村先生韵
作者：范缵
朝代：清

涧石画多雾，戎戎揽石根。落花停水簖，深竹护沙门。鹿过疑无路，鸡鸣忽有村。徘徊山吐月，清梵报黄昏。
湖上
作者：范缵
朝代：清

闽越干戈息，寒鸦还旧林。夕阳依草薄，霜信入湖深。废苑何人到，空山独客心。不堪频驻马，归路接秋阴。
宫中夜景
作者：范薇
朝代：清

博得君王宠，羊车去又来。金炉香篆袅，玉阙漏声催。春色桃腮妒，秋波柳眼开。《霓裳》歌一曲，明月上宫槐。
息妫
作者：范薇
朝代：清

儿女成行泪暗弹，故宫回首夕阳残。楚王任有千金赏，祇买桃花笑曲阑。
睡燕
作者：范薇
朝代：清

日午花关倦欲回，红楼望去费疑猜。便从径外衔香返，稳憩梁间待梦来。春暖画堂人正静，风过雕槛锦成堆。帘钩斜挂眠方熟，不管芹泥落翠苔。
睡蝶
作者：范薇
朝代：清

乱红深处恋芬芳，枝上蘧蘧梦正长。讵畏流莺啼远树，祇惊午漏滴花房。云环锦帐眠方稳，风促金铃响不妨。一任南园春似海，香魂飞绕黑甜乡。
谢两广总督孔公·其一
作者：范谦益
朝代：清

皇天有意属斯文，汶泗钟灵岳降神。数仞宫墙增粉雘，一方屏翰试经纶。宪邦文武威怀书，专阃东西宠渥新。圣泽宏宣膏雨润，荣孚谷仰慰来宾。
谢两广总督孔公·其一
作者：范谦益
朝代：清
体裁：七言律诗

皇天有意属斯文，汶泗钟灵岳降神。数仞宫墙增粉雘，一方屏翰试经纶。宪邦文武威怀旧，专阃东西宠渥新。圣泽宏宣膏雨润，荣孚谷仰慰来宾。
谢两广总督孔公·其二
作者：范谦益
朝代：清

旅币寻常效簿来，湛恩今仰体柔怀。观光辱荷金鞍贶，醉德均叨绮席陪。久沐周仁覃海峤，重欣夏贡达江淮。蘩薇静觉无涯答，万寿惟赓南有台。
临江仙·清明前二日，买舟祭扫，即事感赋
作者：范贞仪
朝代：清
体裁：词

小艇破烟浮绿水，布帆独挂江空。遥天无际碧溶溶。千条溪柳嫩，万点浪花红。好景其如人已去，此身犹滞愁丛。乱飞灰蝶舞青松。断魂何处也，含泪问东风。
二郎神·春日怀两姑
作者：范贞仪
朝代：清

雕栏闲倚，垂绣幕、重门幽静。记玉子频敲，杏钗戏赌，笑看春风鬓影。踏遍苍苔浑似梦，只掐着、花须思省。任蝶翅轻盈，莺簧娇脆，总添幽恨。愁凝。遥天目断，飞琼音信。怕别绪牵萦，愁丝团绕，惹得香肌瘦损。燕子多情，画梁幽处，重整旧巢香沁。望画舸、何日归来，应唤得春风醒。
二郎神·春日怀两姑
作者：范贞仪
朝代：清
体裁：词

雕阑闲倚，垂绣幕、重门幽静。记玉子频敲，杏钗戏赌，笑看春风鬓影。踏遍苍苔浑似梦，只掐着、花须思省。任蝶翅轻盈，莺簧娇脆，总添幽恨。愁凝。遥天目断，飞琼音信。怕别绪牵萦，愁丝团绕，惹得香肌瘦损。燕子多情，画梁幽处，重整旧巢香沁。望画舸、何日归来，应唤得春风醒。
兰塘曲
作者：范贞仪
朝代：清

放棹向兰塘，共爱芳心浅。折断藕中丝，虽长不及茧。
凤凰台上忆吹箫·冒四姑将迁别墅，赋此留别
作者：范贞仪
朝代：清

寂寂空闺，茕茕孤息，非君孰解吾忧。况渊深冰薄，时杖卿谋。指日鹿门隐矣，持君履、暂尔相留。从今后，鸟啼花落，雨黯云愁。悠悠。茫茫别绪，纵丝藕牵萦，不系离舟。怕芦花苇叶，已做成秋。为问妆台何处，江天阔、尽日凝眸。须相念，西风残照，默倚高楼。
后庭宴·别衡阳夫人后作
作者：范贞仪
朝代：清
体裁：词

鸟雀喧阗，亭台闭阒。窗儿坐得残阳黑。孤帆灯影应无眠，江风凄咽渔舟笛。藉君林下风清，消我回肠痴癖。而今依旧，重叠新愁入。何日梨花酒，再听夫人瑟？
后庭宴·别衡阳夫人后作
作者：范贞仪
朝代：清

鸟雀喧阗，亭台闭阒，窗儿坐得残阳黑。孤帆灯影应无眠，江风凄咽渔舟笛。籍君林下风清，消我回肠痴癖。而今依旧，重叠新愁入。何日梨花酒，再听夫人瑟。
对镜
作者：范贞仪
朝代：清

匣里青铜久闭藏，暂时相对转心伤。飞蓬欲化三秋草，瘦骨真成百炼钢。香阁梦回山月冷，玉台人去鹤书荒。薛媛欲写丹青寄，天上人间恨渺茫。
忆秦娥·秋雨
作者：范贞仪
朝代：清
体裁：词

秋雨急。声声隔个窗儿滴。窗儿滴。旧愁新恨，和他同入。钗头剔去灯花黑。不眠特地重相忆。重相忆。秋衫冰透，泪珠渍湿。
忆秦娥·秋雨
作者：范贞仪
朝代：清

秋雨急。声声隔个窗儿滴。窗儿滴。旧愁新恨，和他同入。钗头剔去灯花黑，不眠特地重相忆。重相忆。秋衫冰透，泪珠渍湿。
忆秦娥·秋风
作者：范贞仪
朝代：清
体裁：词

秋风急。鏦铮萧瑟疏林隔。疏林隔。交飞庭叶，归鸦乱集。暮山凝紫斜阳入。高楼薄暝帘栊寂。帘栊寂。骑鲸人杳，寒衣谁织。
忆秦娥·秋风
作者：范贞仪
朝代：清

秋风急。鏦铮萧瑟疏林隔。疏林隔，交飞庭叶，归鸦乱集。暮山凝紫斜阳入，高楼薄暝帘栊寂。帘栊寂。骑鲸人杳，寒衣谁织。
春日经理绿雪山房
作者：范贞仪
朝代：清

荒馆经时未启扉，眼前烟景与心违。频逢风雨花应瘦，久废删锄草渐肥。小阁香泥巢乳燕，短墙蛛网挂春晖。伯劳底事东飞去，春昼年年未见归。
望江南·前题
作者：范贞仪
朝代：清

循廊去，仍坐碧山芜。霜月凄清梅影瘦，寒风峭急雁声孤。清泪各沾襦。
望江南·同四姑过先舅绿雪山房
作者：范贞仪
朝代：清
体裁：词

仙去久，重到读书庐。纸破閒窗风淅沥，诗留旧壁粉模糊。能不忆当初？循廊去，仍坐碧山芜。霜月凄清梅影瘦，寒风峭急雁声孤。清泪各沾襦。
望江南·同四姑过先舅绿雪山房
作者：范贞仪
朝代：清

仙去久，重到读书庐。纸破闲窗风淅沥，诗留旧壁粉模糊。能不忆当初。
望江南·咏烛
作者：范贞仪
朝代：清

筵上烛，心篆未成灰。红泪有时流醉靥，清光彻夜照银台。更漏漫相催。
朝中措·和迦陵弟游平山原韵
作者：范贞仪
朝代：清

邗江潮怒卷秋风，远岫影空濛。一片苍茫极目，萧然逸致凌空。锦缆尘迷，琼花香冷，练句能工。重忆扬州何处，遥天目断飞鸿。
朝中措·和迦陵弟游平山原韵
作者：范贞仪
朝代：清
体裁：词

邗江潮怒卷秋风，远岫影空濛。一片苍茫极目，萧然逸致凌空。锦缆尘迷，琼花香冷，鍊句能工。重忆扬州何处，遥天目断飞鸿。
柳梢青·筑先茔
作者：范贞仪
朝代：清
体裁：词

荒草亲删。青松手植，郁郁空山。雨䨛如珠，风芒似箭，扑面禁寒。前村云暗层峦。望竹树、溪桥烟雾閒。欲去还留，瞻伊顾盼，清泪能乾。
柳梢青·筑先茔
作者：范贞仪
朝代：清

荒草亲删。青松手植，郁郁空山。雨霰如珠，风芒似箭，扑面禁寒。前村云暗层峦。望竹树、溪桥烟雾闲。欲去还留，瞻依顾盼，清泪能干。
水龙吟
作者：范贞仪
朝代：清
体裁：词

思量无计留君，临歧竟让君轻去。别酒未斟，金尊先满，泪珠如雨。促别匆匆，欲行还止，无言空觑。纵他年依旧，相逢欢聚，能遣此、愁千缕。无奈斜阳烟树，送孤帆、最消魂路。荒村寂寞，寒生四壁，总添凄楚。雾髻蓬飞，短衣泥溅，翠消眉妩。任勤劳、井臼亲操，恐自少人怜处。
水龙吟
作者：范贞仪
朝代：清

思量无计留君，临歧竟让君轻去。别酒未斟，金樽先满，泪珠如雨。促别匆匆，欲行还止，无言空觑。纵他年依旧，相逢欢聚，能遣此、愁千缕。无奈斜阳烟树，送孤帆、最销魂路。荒村寂寞，寒生四壁，总添凄楚。雾髻蓬飞，短衣泥溅，翠消眉妩。任勤劳、井臼亲操，恐自少人怜处。
江城子·试灯日，将诸孤郊南谒墓，归舟遇雨
作者：范贞仪
朝代：清
体裁：词

半篙春水搦蓝罗。嫩烟拖。皱微波。点点丝丝、细雨又相和。比我今朝双眼泪，流不尽，是谁多。韶华锦片任閒过。蹙愁蛾。奈愁何。忆得年时、此夜正酣歌。戏綵含饴灯似昼，难道是，在南柯。
江城子·试灯日，将诸孤郊南谒墓，归舟遇雨
作者：范贞仪
朝代：清

半篙春水搦蓝罗。嫩烟拖，皱微波。点点丝丝，细雨又相和。比我今朝双眼泪，流不尽、是谁多。韶华锦片任闲过。蹙愁蛾，奈愁何。忆得年时，此夜正酣歌。戏彩含饴灯似昼，难道是、在南柯。
沁园春·己酉冬日，扶舅姑及亡夫、长子之榇，葬于郊南。抚儿顾叔，血泪千行，因占一阕
作者：范贞仪
朝代：清

霜老疏林，泪洒冰天，冻合层云。有糟糠新妇，血珠和土，伶仃幼子，篑石成坟。瞻仰亲莹，如依膝下，笑语慈颜杳不闻。从今后，痛墓门悄闭，谁侍晨昏。十年屡断惊魂，纵白练千磨我代君。叹寒烟冷月，空闺人老，疾风暴雨，世事谁论。长子何辜，又遭短折，湘竹无多染泪痕。空肠断，看慈鸦万点，归绕江村。
沁园春·己酉冬日，扶舅姑及亡夫、长子之榇，葬于郊南。抚儿顾叔，血泪千行，因占一阕
作者：范贞仪
朝代：清
体裁：词

霜老疏林，泪洒冰天，冻合层云。有糟糠新妇，血珠和土；伶仃幼子，篑石成坟。瞻仰亲莹，如依膝下，笑语慈颜杳不闻。从今后，痛墓门悄闭，谁侍晨昏。十年屡断惊魂，纵百炼千磨我代君。叹寒烟冷月，空闺人老；疾风暴雨，世事谁论。长子何辜，又遭短折，湘竹无多染泪痕。空肠断，看慈鸦万点，归绕江村。
沁园春·庶姑冥寿，戚里命优演剧，示诸叔
作者：范贞仪
朝代：清

百感填胸，千端交集，泪眼盈盈。处危崖欹树，谋存完卵，弱弓微缴，强护孤城。心力俱疲，惊魂几断，为问重泉知未曾。凭谁报，只孤忠苏武，卧雪餐冰。笙歌此日闲庭，对烛影炉烟怕不经。任春娇妙技，翻润蝶翅，王乔仙谱，脆炙鹅笙。笑语空喧，欢容莫睹，未若当年菽水承。歌须止，有中山在座，涕泪横生。
沁园春·庶姑冥寿，戚里命优演剧，示诸叔
作者：范贞仪
朝代：清
体裁：词

百感填胸，千端交集，泪眼能晴。处危崖欹树，谋存完卵；弱弓微缴，强护孤城。心力俱疲，惊魂几断，为问重泉知未曾。凭谁报，只孤忠苏武，卧雪餐冰。笙歌此日閒庭，对烛影炉烟怕不经。任春娇妙技，翻澜蝶翅；王乔仙谱，脆炙鹅笙。笑语空喧，欢容莫睹，未若当年菽水承。歌须止，有中山在座，涕泪横生。
沁园春·忆春草轩
作者：范贞仪
朝代：清

最忆当年，膝下承欢，春风草堂。有桃花堤畔，锦霞晴灿，游鱼潭底，翠尾悠扬。一带疏篱，千层怪石，碧映琉璃水一匡。尤堪忆，是女为君子，学步书房。可怜无限思量，忍轻送莺花负艳阳。记北海尊开，歌珠如垒，东山月上，妆镜浮光。往事难忘，前因犹在，倚遍庭柯几断肠。从今后，与登楼王粲，一样思乡。
沁园春·忆春草轩
作者：范贞仪
朝代：清
体裁：词

最忆当年，膝下承欢，春风草堂。有桃花堤畔，锦霞晴灿；游鱼潭底，翠尾悠扬。一带疏篱，千层怪石，碧映琉璃水一匡。尤堪忆，是女为君子，学步书房。可怜无限思量，忍轻送莺花负艳阳。记北海尊开，歌珠如垒；东山月上，妆镜浮光。往事难忘，前因犹在，倚遍庭柯几断肠。从今后，与登楼王粲，一样思乡。
满庭芳·悼闺女
作者：范贞仪
朝代：清
体裁：词

镜里同妆，花前连袂，与君记在髫龄。研朱洒墨，秀句每先成。怪早西风萧瑟，穿帘幕、一片秋清。惊相报，故人仙去，残月冷空庭。星星。悲往事，䌟纑夜火，藜藿朝羹。恨封侯难觅，辜负卿卿。绣谱机床犹在，蟏蛸挂、蛛网交扃。人何处，暮云惨淡，环佩悄无声。
满庭芳·悼闺女
作者：范贞仪
朝代：清

镜里同妆，花前连袂，与君记在髫龄。研朱洒墨，秀句每先成。怪早西风萧瑟，穿帘幕、一片秋清。惊相报，故人仙去，残月冷空庭。星星。悲往事，辟纑夜火，藜藿朝羹。恨封侯难觅，辜负卿卿。绣谱机床犹在，蟏蛸挂、蛛网交扃。人何处，暮云惨淡，环佩悄无声。
点绛唇·别四姑后作
作者：范贞仪
朝代：清

遂去匆匆，无言相觑难为别。芙蓉清绝。江上霜如雪。绣谱床空，留得楼头月。依前缺。再圆时节。恨共嫦娥说。
点绛唇·四姑偶得归宁，又急告别，作此寄恨
作者：范贞仪
朝代：清

暂得归来，无言清泪频频堕。残妆界破。说着如何过。且再迟迟，莫畏更楼锁。须知么。霜摧雪裹。惟有君和我。
点绛唇·月夜哭如山妹
作者：范贞仪
朝代：清

娇小香闺，墨花同染遥山翠。于归犹记。泣别吴江汭。闻说今秋，玉碎花残矣。如山妹。月明似水。环佩归来未。
点绛唇·月夜哭如山妹
作者：范贞仪
朝代：清
体裁：词

娇小香闺，墨花同染遥山翠。于归犹记。泣别吴江汭。闻说今秋，玉碎花残矣。如山妹。月明似水。环佩归来未？
点绛唇·送别衡阳夫人
作者：范贞仪
朝代：清

草绿西园，啼莺留得神仙住。挪花搓絮。同把春光度。忽赋归与，蓦起愁千缕。斜阳暮。凄凄烟树。遮断孤帆处。
百字令·怀母氏故居
作者：范贞仪
朝代：清

拈花弄蕊，记绿荫庭院，清幽如许。一带浓荫遮翠幕，绿映黛螺眉妩。红豆抛莺，春纨扑蝶，憨做娇儿女。珠帘晴捲，画堂春暖如雾。回首易换沧桑，而今重忆，总是伤情处。月转回廊花影飐，谁在儿家窗户。春草池边，可娱轩里，问东风谁主。铜仙多感，露和铅泪如注。
百字令·怀母氏故居
作者：范贞仪
朝代：清
体裁：词

拈花弄蕊，记绿阴庭院，清幽如许。一带浓阴遮翠幕，绿映黛螺眉妩。红豆抛莺，春纨扑蝶，憨做娇儿女。珠帘晴卷，画堂春暖如雾。回首易换沧桑，而今重忆，总是伤情处。月转回廊花影飐，谁在儿家窗户。春草池边，可娱轩里，问东风谁主。铜仙多感，露和铅泪如注。
绮罗香·春夜怀三姑吴夫人
作者：范贞仪
朝代：清
体裁：词

细雨揉丝，微风扇暖，早近饧箫百五。不卷重帘，拨尽水沉烟炷。似而今、欲会无由，悔相见、等閒轻度。况夫人、爱女于归，越山迢递无重数。纵是春铺锦片，想膝前因忆，谢庭风絮。月影昏黄，应照绮窗朱户。叠离恨，泪溢春江，望金闺、云迷烟树。问钿车、何日重来，展眉峰碧聚。
绮罗香·春夜怀三姑吴夫人
作者：范贞仪
朝代：清

细雨揉丝，微风扇暖，早近饧箫百五。不卷重帘，拨尽水沉烟炷。似而今、欲会无由，悔相见、等闲轻度。况夫人、爱女于归，越山迢递无重数。纵是春铺锦片，想膝前因忆，谢庭风絮。月影昏黄，应照绮窗朱户。叠离恨，泪溢春江，望金闺、云迷烟树。问钿车、何日重来，展眉峰碧聚。
苏幕遮·感怀
作者：范贞仪
朝代：清

恨如丝，心似水。恨结心牵，教我如何理。剔盏残灯仍不睡。有梦堪寻，魂也知来未。履春冰，含血泪。历尽颠危，蜀道平如砥。瘦骨强支霜雪里，悄悄忧心，搅得常如碎。
蝶恋花·暮春
作者：范贞仪
朝代：清

春暮寻春芳草岸。绿暗红稀，已把韶华换。隔树犹闻莺语乱。柳丝不挽春回转。杜宇啼残春梦短。脉脉离愁，人比春还远。把酒问天天不管。罗衣飞得春花满。
蝶恋花·送春
作者：范贞仪
朝代：清
体裁：词

杜宇催春归意切。寂寞黄昏，门掩梨花月。未解丁香犹自结。东风懊恼成轻别。灯晕影摇明又灭。面壁迟迟，清漏频频彻。谁与惜花人共说。春归仍有来时节。
蝶恋花·送春
作者：范贞仪
朝代：清

杜宇催春归意切。寂寞黄昏，门掩梨花月。未解丁香犹自结。东风懊恼成轻别。灯晕影摇明又灭。面壁迟迟，清露频频彻。谁与惜花人共说。春归仍有来时节。
贺新郎·谢闺友赠兰
作者：范贞仪
朝代：清
体裁：词

陌上春如绮。赏韶华、香车宝马，笙歌丛里。惟有梨花庭院静，花下重门悄闭。任绿暗、苍苔生砌。莺语似怜春寂历，便菱花、怕对人憔悴。閒刻遍，琅玕翠。数枝玉盎遥相寄。觉一室、琴书暗泽，国香清媚。濯濯芳姿丛碧玉，似带幽人风味。敢轻得、神仙分佩。闺秀词坛君拔帜，读新诗、韫意无能会。同心赠，宁无愧。
贺新郎·谢闺友赠兰
作者：范贞仪
朝代：清

陌上春如绮。赏韶华、香车宝马，笙歌丛里。惟有梨花庭院静，花下重门悄闭。任绿暗、苍苔生砌。莺语似怜春寂历，便菱花、怕对人憔悴。闲刻遍，琅玕翠。数枝玉盎遥相寄，觉一室、琴书暗泽，国香清媚。濯濯芳姿丛碧玉，似带幽人风味。敢轻得、神仙分佩。闺秀词坛君拔帜，读新诗、韫意无能会。同心赠，宁无愧。
踏莎行 春宵听雨二首 其一
作者：范贞仪
朝代：清
体裁：词

帘隐灯疏，梅含香细。可怜人醉东风里。密云纤雨糁长空，丝丝点点三更矣。旧梦谁寻，新诗难记。薰笼只索和愁倚。数来已自费工夫，由他迸做春江水。
踏莎行·前题
作者：范贞仪
朝代：清
体裁：词

林外风狂，庭前雨细。两般酿做愁滋味。孤灯暗淡欲残时，檐牙滴沥犹无已。既不堪听，又难得睡。惊人梦也无头尾。可能把我恨千端，和他并做春江水。
踏莎行·春宵听雨
作者：范贞仪
朝代：清

帘隐灯疏，梅含香细。可怜人醉东风里。密云纤雨糁长空，丝丝点点三更矣。旧梦谁寻，新诗难记。薰笼只索和愁倚。数来已自费功夫，由他迸做春江水。
转应曲 其一 怀故居二首
作者：范贞仪
朝代：清
体裁：词

池草。池草。绿到春来应好。萋萋原自多情。点点难消露凝。凝露。凝露。残照汉家烟树。
转应曲 其二 怀故居二首
作者：范贞仪
朝代：清
体裁：词

亭柳。亭柳。昔日青青在否？柔丝别绪怜生。弱絮漫空怨卿。卿怨。卿怨。残月晓风谁管？
转应曲·前题
作者：范贞仪
朝代：清

亭柳。亭柳。昔日青青在否。柔丝别绪怜生，弱絮漫空怨卿。卿怨。卿怨。残月晓风谁管。
转应曲·怀故居
作者：范贞仪
朝代：清

池草。池草。绿到春来应好。萋萋原自多情，点点难消露凝。凝露。凝露。残照汉家烟树。
远朝归·逸园赏梅，四姑以诗见寄，赋此答之
作者：范贞仪
朝代：清
体裁：词

水绘馀春，有数朵、瑶台琼蕊。横钩秀月，清影绿窗云碎。萧疏冷韵，犹带孤山风味。金闺里。任香沾绣幕，妆添眉翠。怜伊无限柔情，倩青鸟慇勤，折来相寄。新诗玉润，谁赏谢庭风絮。当年携手，记分韵、联题花底。今非矣。怀人想、雕阑闷倚。
远朝归·逸园赏梅，四姑以诗见寄，赋此答之
作者：范贞仪
朝代：清

水绘馀春，有数朵、瑶台琼蕊。横钩秀月，清影绿窗云碎。萧疏冷韵，犹带孤山风味。金闺里。任香沾绣幕，妆添眉翠。怜伊无限柔情，倩青鸟殷勤，折来相寄。新诗玉润，谁赏谢庭风絮。当年携手，记分韵、联题花底。今非矣。怀人想、雕栏闷倚。
采桑子 其二 悼衡阳夫人六首
作者：范贞仪
朝代：清
体裁：词

归来绿暗荒村草，冷雨风飘。短梦香消。繐帐灯昏伴寂寥。箕裘有子才堪继，画荻晨朝。续绩中宵。苦志辛勤论逸劳。
采桑子 寄四妹二首 其一
作者：范贞仪
朝代：清
体裁：词

闺中娇小偏怜女，黛染螺鲜。鬓腻云妍。阿母亲为整翠钿。菱花妆罢都无事，绣谱慵拈。香篆频添。春日迟迟未卷帘。
采桑子·其二
作者：范贞仪
朝代：清

归来绿暗荒村草，冷雨风飘。短梦香消。穗帐灯昏伴寂寥。箕裘有子才堪继，画荻晨朝。续绩中宵。苦志辛勤论逸劳。
采桑子·其二
作者：范贞仪
朝代：清
体裁：词

而今秃发成辛苦，井臼亲操。德耀高标。庑下梁鸿要尔消。可怜又是东风日，雨雪空寮。篝火春宵。忍把新词为汝敲。
采桑子·其六
作者：范贞仪
朝代：清
体裁：词

重思往事情难已，德语犹温。环佩如闻。不见当年锦帐人。北邙松柏埋香处，烟暗孤村。月冷黄昏。泉下谁来慰断魂？
采桑子·前题
作者：范贞仪
朝代：清

归来绿暗荒村草，冷雨风飘。短梦香消。穗帐灯昏伴寂寥。箕裘有子才堪继，画荻晨朝。续绩中宵。苦志辛勤论逸牢。
采桑子·前题
作者：范贞仪
朝代：清
体裁：词

早春抱病鱼轩至，榻拂轻埃。径扫苍苔。幽阁重门此日开。而今冷落西园路，剩粉遗钗。香暗尘埋。夜夜西风堕老槐。
采桑子·前题
作者：范贞仪
朝代：清
体裁：词

盈盈娇女闺中秀，咏絮吟风。玉佩玲珑。绕膝承欢笑语融。年来远嫁他乡去，泪雨常濛。凝睇吴峰。此后应从梦里逢。
采桑子·前题
作者：范贞仪
朝代：清

而今秃发成辛苦，井臼亲操。德曜高标。庑下梁鸿要尔消。可怜又是东风日，雨雪空寮。篝火春宵。忍把新词为汝敲。
采桑子·前题
作者：范贞仪
朝代：清

重思往事情难已，德语犹温。环佩如闻。不见当年锦帐人。北邙松柏埋香处，烟暗孤村。月冷黄昏。泉下谁来慰断魂。
采桑子·前题
作者：范贞仪
朝代：清
体裁：词

隆恩百岁浑无报，握手江干。恨罨征帆。病眼朦胧仔细看。暮秋驾鹤游蓬岛，佩冷云寒。长夜漫漫。泪洒吴江树树丹。
采桑子·寄四妹
作者：范贞仪
朝代：清

闺中娇小偏怜女，黛染螺鲜。鬓腻云妍。阿母亲为整翠钿。菱花妆罢都无事，绣谱慵拈。香篆频添。春日迟迟未捲帘。
采桑子·悼衡阳夫人
作者：范贞仪
朝代：清
体裁：词

当时偕任衡山署，月满潇湘。香暖琴堂。侍女吹箫引凤凰。攀髯人去西风早，宦海沧桑。旅梦凄凉。回雁峰高望故乡。
鹊踏花翻
作者：范贞仪
朝代：清
体裁：词

楚竹书完，湘江洗遍，也应未尽柔肠叠。怪他度厄空言，续命虚传，人閒何事称佳节。重阳既彻断鸿声，蕤宾又迸啼鹃血。恨结。地老天荒难灭，可怜竟作如斯别。每到紫艳茱萸，绿肥蒲草，瘦骨镕成铁。悠悠梦冷已经年，时时心碎何由说。
鹊踏花翻
作者：范贞仪
朝代：清

楚竹书完，湘江洗遍，也应未尽柔肠叠。怪他度厄空言，续命虚传，人间何事称佳节。重阳既彻断鸿声，蕤宾又迸啼鹃血。恨结。地老天荒难灭，可怜竟作如斯别。每到紫艳茱萸，绿肥蒲草，瘦骨熔成铁。悠悠梦冷已经年，时时心碎何由说。
鹊踏花翻·衡阳夫人养病水濩庵，词以讯之
作者：范贞仪
朝代：清

水绕芳庵，城环碧嶂，半龛灯火琉璃侧。禁他败甃荒廊，断鼓零钟，蟏蛸蛛网频交织。闲窗微浸月轮孤，幽堂几点萤飞黑。病极。叠叠柔肠愁塞，卢医纵得无由识。应忆楚署香消，潇湘佩远，梦也难寻觅。女娇远嫁掌中珠，儿贫谁荐长阳笔。
鹊踏花翻·衡阳夫人养病水濩庵，词以讯之
作者：范贞仪
朝代：清
体裁：词

水绕茅庵，城环碧嶂，半龛灯火琉璃侧。禁他败甃荒廊，断鼓零钟，蟏蛸蛛网频交织。闲窗微浸月轮孤，幽堂几点萤飞黑。病极。叠叠柔肠愁塞，卢医纵得无由识。应忆楚署香消，潇湘佩远，梦也难寻觅。女娇远嫁掌中珠，儿贫谁荐长杨笔。
怀张明府履观伊犁
作者：范起凤
朝代：清

天末孤臣为涕零，君恩历尽短长亭。此时万里休回首，落日中原数点青。
晚游楞伽山
作者：范起凤
朝代：清

石室何年筑，来游日已曛。野烟空际断，清梵静中闻。鹤去盘青嶂，僧归度白云。林皋疑暮雨，木叶下纷纷。
雪滩钓叟歌
作者：范超
朝代：清

雪滩钓叟人不识，持竿日坐滩头石。渭水遭逢事有无，英雄老作江湖客。问尔垂纶定几年，笑而不答须飘然。知君原乏求鱼志，击楫还吟《秋水篇》。垂虹桥门七十二，君家恰在桥边住。茅屋斜开白板扉，钓船横系枯杨树。日落沙头增暮寒，江天风雪正漫漫。朝来冻合无鱼钓，好脱蓑衣当酒钱。
商山四皓墓
作者：范轼
朝代：清

汉祖当年歌《大风》，谁知衽席伏兵戎。萧曹已老从龙业，绛灌惟馀走狗雄。匕鬯不惊神色外，须眉如接笑谈中。商颜依旧人千载，古木残碑说殡宫。高卧岩扃定几秋，无端物色到留侯。唐家机肉肥鹦䳇，晋室残脐噬马牛。漫说壶关先入蜀，莫须周勃始安刘。谷山老父传书久，伟业何妨建白头。
商山四皓墓·其一
作者：范轼
朝代：清

汉祖当年歌《大风》，谁知衽席伏兵戎。萧曹已老从龙业，绛灌惟馀走狗雄。匕鬯不惊神色外，须眉如接笑谈中。商颜依旧人千载，古木残碑说殡宫。
商山四皓墓·其二
作者：范轼
朝代：清

高卧岩扃定几秋，无端物色到留侯。唐家机肉肥鹦䳇，晋室残脐噬马牛。漫说壶关先入蜀，莫须周勃始安刘。谷山老父传书久，伟业何妨建白头。
大冶铁山歌
作者：范轼
朝代：清

铁山三千六百九，崭岩藏金自古有。夜光睒䁡流萤飞，昼景掀腾老蛟走。镠鎏鉼钣各异名，千年黝色长峥嵘。当其顽矿閟精气，斗牛上区居民惊。周官职重北人掌，凫氏氏纷徒党。三品定制划龙龟，九鼎穷奸駴魍魉。黄金为上白金中，尔铁亦得齐银铜。牛腹盐官杂汉谶，火罗貘粪开唐蒙。唐坑宋监留遗迹，都局元家罢工役。占城不献西天烽，高昌那致青鍮石。衡岳蜿蜒插天半，天半宝光插云汉。势若万马奔平川，一线悬崖忽中断。大峰小峰争错落，冶城四面疑铲削。江流东去水铮鏦，云开遥见武昌郭。传闻此地富珍储，英英云气时呵嘘。一自当年禁掘斸，山灵守护缄丹书。地不爱宝汁流浦，铁花铁树露三五。苗旺初惊凫雁翔，茫寒微讶虹霓吐。四夷宾服新政平，千夫锤凿声丁丁。不待拣沙游丽水，居然插剑望丰城。大府殷勤费讨讲，山民焉敢持鹬蚌。矿师远致碧眼胡，火轮近试黄石港。十里五里官符催，千觔万觔载铁回。大别山头架炉韛，朝朝暮声如雷。鬼斧神工世罕见，要使精金成百炼。为铫为镈待陶镕，讵祇商民称利便。噫吁嘻，采金铸币始庄山，无金铁亦纾时艰。安得聚将九州一大错，点成金银台阙，磊落常跻攀。
杨花曲
作者：范轼
朝代：清

红日映窗春雨微，阶前款款杨花飞。流莺千树坐相语，江北江南春不归。五陵年少媚春好，朱颜掷向明镜老。金缕歌残玉树空，柘枝舞罢罗帏悄。飘云卷雨不自量，长安女儿踏春阳。兰膏坠发轻蜂蝶，石鲸飞泉送酒香。绿烟金穗暗相逐，白蘋红藻翠鳞覆。莫向东风还荡摇，一生好傍龙池宿。
樊云门观察新作广后村十老诗二十首索和病后柬谢兼呈笏卿同年
作者：范轼
朝代：清

后村南宋诗中佼，十老吟成斗工巧。好句流传七百年，和者虽多能者少。樊山声价吾楚宝，翰墨蜚腾富文藻。一官暇日爱长哦，骋兴恣酣广十老。游戏天倪穷万方，雕镌物态辟群窔。落笔往往杂庄谐，写生跃跃透毫秒。遂令前贤避三舍，有似洞庭吸横潦。淮阴部将贵多多，子云绝技非小小。词坫牛耳大如槃，凡手不敢施狯狡。噫嘻君才凌谢鲍，君治又且冠邦镐。渭南牧民如牧羱，吠犬生氂驯雉扰。杜母循声惬野谣，吴公美政书上考。讵惟宰郡若烹鲜，矧更锄彊如捕蚤。回翔枢幕釐五戎，元辅侧席争屣倒。朝廷新诏辟四门，市骏千金苦未早。淮阳漫许卧汲黯，江左定当起王导。绣衣直指东方驺，黄麻知诰北门草。寇公晚入政事堂，敬舆昨拟兴元诏。六龙回驭在斯须，八柱擎天忻再造。整顿乾坤改旧观，收拾雷雨复清晓。点窜《三都》《两京》篇，润色明堂王会稿。要将赑屃戴圭珉，不屑虫鱼齧梨枣。念吾南风久不竞，江陵已殁江夏杳。扶危奠倾及今兹，勉旃发愤摅怀抱。龙蟠大泽郁霆雹，虎啸中原奋牙爪。鹰瞵惨澹侧愁胡，凤览从容俯众鸟。经济于君何有乎，哤诼径可立谈了。刮摩垢腻返虚明，嘘噏元气苏偏槁。从此银甲洗天河，一切腥膻共祓澡。能事固宜有不让，奚翅百钧穿鲁缟。嗟予晚遇未闻道，郎舍浮沈驽在皂。时揽明镜照衰颜，几辈天衢骋骅袅。南皮门下旧年少，晨星散落参与昴。黄河东走泻沧溟，西岳崚嶒跱云表。铸成奇采吐光芒，荡出雄篇任挥扫。邯郸步拙那移情，嫫盐效矉徒取恼。巡檐把卷阖且开，倚壁偷声酉到卯。愧无寸莛撞鸿钟，斫树收庞笑公眇。四方相与逐云龙，或倚寒郊欺瘦岛。太冲落落吾党豪，定有锦囊似君好。
武关
作者：范轼
朝代：清

层关高踞万山中，楚蹶嬴颠角两雄。螺黛插天分向背，鸿沟刬地隔西东。春寒不散蜂腰雪，日瘦难禁马首风。太息商于六百里，一朝割弃为和戎。
武昌寒溪访陶桓公手植桂用少陵古柏行韵
作者：范轼
朝代：清

团团月照西山石，下有古桂高千尺。参天黛色欺老松，拔地苍柯傲贞柏。幽崖晚绽金粟香，密径朝涵玉露白。长留人世阅兴亡，历尽沧桑谁护惜。陶公昔日镇江东，澄清江表生英风。坐踞胡床发啸咏，行携仙友娱晴空。晓波近挹樊口水，疏林俯瞰吴王宫。直与鹫峰现法界，疑蹑蟾窟非人功。吁嗟人往名已重，太息偏安谋不用。百回运甓费辛勤，两翼冲霄谁纵送。春华枉自集甹蜂，秋实何曾喂丹凤。祇馀过客任攀条，遗植于今说隆栋。
秦岭谒韩文公祠
作者：范轼
朝代：清

唐纲秽浊煽腥闻，只手回天未可云。九死蛮荒无后悔，一生元气在斯文。淋漓大笔推原道，衰朽残年恋故君。秕蠹不除千古恨，英灵常峙岭头云。
过巢湖赋呈莱山侍郎
作者：范轼
朝代：清

两山夹湖湖束腰，一湖数郡吞南条。积水环混失归向，潴四百里何迢遥。人言其中閟幽怪，天阴往往移龙蛟，孤城却在落日外，颓垣一线栖丛蒿。到此无风已心悸，况当奇热蒸寒飙。连晨郁怒苦未泄，冯夷弭节严撑敲。朝曦乍露铜钲角，旋倾墨沈云漉漉。琉璃千顷忽破碎，有意似放天吴骄。湖神跳舞山鬼泣，万窍翕辟声悲咷。此时回船移近岸，舟人喧沸收篷篙。却望湖水立嵲兀，霜脊鼓动千钧鳌。太虚倒入浸元气，始讶天柱非坚牢。岂有轩辕张帝乐，烂设组帐吹笙璈。魂翻眼晕坐添叹，性命能几轻鸿毛。且倒浊樽共一醉，何以佐酒搴菱茭。天寒月黑风紧格，微雨淅沥驱洪涛。开帆三日竟偷渡，有如鹰隼离韝翛。吴儿绕岸笑拍手，喜见使节悬征？。紫髯先生信爽健，要搜险快供诗豪。峡江闽海都阅遍，眼前一勺同杯坳。侧闻北汇此故道，谁尸兹说桐城姚。千年万迹茫莫辨，古今笺注徒纷呶。扬州五湖列巨浸，此水坐可分苴茅。洞庭夐矣不敢抗，隐与彭蠡相齧聱。涡淝支委藉馀势，专制一面夸雄枭。轩然大波恣跌宕，灌输山谷江灵朝。若真宇宙无妨隘，更愁横夺浔阳潮。中泓数点石插脚，上有塔柱干云霄。寺门昼闭人影绝，何时仙姥频游遨。当年蛮触斗形胜，后者苻谢前孙曹。藏丹投鞭等狡狯，伏尸百万馀腥臊。山川寥阔不柜管，雈泽最易滋逋逃。羁人惊心理归楫，壮士遣兴鸣宝刀。即今潢池荡残秽，夜深那复篝狐嗥。国家恩泽浩无外，居民但解称神尧。井闾桑柘渐苏苏，共输租赋安渔樵。晴空一桨打明镜，更呼射鸭招朋僚。人生忧乐互代谢，谁堪百虑穷煎熬。咫尺变幻有天意，好景莫放清秋高。我惭腕弱不能举，诸君大笔歌居巢。
过巢湖赋呈莱山侍郎
作者：范轼
朝代：清
体裁：古风

两山夹湖湖束腰，一湖数郡吞南条。积水环混失归向，潴四百里何迢遥。人言其中閟幽怪，天阴往往移龙蛟，孤城却在落日外，颓垣一线栖丛蒿。到此无风已心悸，况当奇热蒸寒飙。连晨郁怒苦未泄，冯夷弭节严撑敲。朝曦乍露铜钲角，旋倾墨沈云漉漉。琉璃千顷忽破碎，有意似放天吴骄。湖神跳舞山鬼泣，万窍翕辟声悲咷。此时回船移近岸，舟人喧沸收篷篙。却望湖水立嵲兀，霜脊鼓动千钧鳌。太虚倒入浸元气，始讶天柱非坚牢。岂有轩辕张帝乐，烂设组帐吹笙璈。魂翻眼晕坐添叹，性命能几轻鸿毛。且倒浊樽共一醉，何以佐酒搴菱茭。天寒月黑风紧格，微雨淅沥驱洪涛。开帆三日竟偷渡，有如鹰隼离韝翛。吴儿绕岸笑拍手，喜见使节悬征�。紫髯先生信爽健，要搜险快供诗豪。峡江闽海都阅遍，眼前一勺同杯坳。侧闻北汇此故道，谁尸兹说桐城姚。千年万迹茫莫辨，古今笺注徒纷呶。扬州五湖列巨浸，此水坐可分苴茅。洞庭夐矣不敢抗，隐与彭蠡相齧聱。涡淝支委藉馀势，专制一面夸雄枭。轩然大波恣跌宕，灌输山谷江灵朝。若真宇宙无妨隘，更愁横夺浔阳潮。中泓数点石插脚，上有塔柱干云霄。寺门昼闭人影绝，何时仙姥频游遨。当年蛮触斗形胜，后者苻谢前孙曹。藏丹投鞭等狡狯，伏尸百万馀腥臊。山川寥阔不柜管，雈泽最易滋逋逃。羁人惊心理归楫，壮士遣兴鸣宝刀。即今潢池荡残秽，夜深那复篝狐嗥。国家恩泽浩无外，居民但解称神尧。井闾桑柘渐苏苏，共输租赋安渔樵。晴空一桨打明镜，更呼射鸭招朋僚。人生忧乐互代谢，谁堪百虑穷煎熬。咫尺变幻有天意，好景莫放清秋高。我惭腕弱不能举，诸君大笔歌居巢。
挽张之洞联
作者：范迪襄
朝代：清
体裁：联

居近西厓，德业文章两辉映；名齐君宝，儿童走卒尽哀思。
如梦令·冬闺
作者：范邃
朝代：清
体裁：词

冬尽园林如扫。此日梅花尚早。独坐也无聊，好个霜天清晓。啼鸟。啼鸟。肠断半生梦杳。
如梦令·忆旧
作者：范邃
朝代：清
体裁：词

记得楚腰绰约。一点幽情纤弱。荏苒又经年，不觉深红早落。寂寞。寂寞。怎禁心头思着。
忆江南·本意
作者：范邃
朝代：清
体裁：词

江南忆，风月却三更。梦破马嘶桃叶渡，灯寒雁过石头城。回首重关情。
怨东风·秋夜感怀
作者：范邃
朝代：清
体裁：词

蓦地红蕖谢。照眼秋难画。梧桐病叶不经风，下下下。欲语犹晴，乍寒还暖，今朝才夜。差喜心儿暇。醉把乌丝写。陡然愁绪又来萦，罢罢罢。且自模糊，任他驱遣，莫与人话。
沁园春·写怀
作者：范邃
朝代：清
体裁：词

不受人怜，黯然自伤，此生奈何？正多年堤柳，攀条饮泣；数声牧笛，叩角行歌。我自茫茫，谁非龊龊，合共苍天梦梦过。还堪笑，笑眼前鹬蚌，壁里千戈。不如终老岩阿。似野鸟孤飞脱网罗。只萧疏风景，居然处士；清凉境界，便是维摩。岂累猪肝，何愁鸡肋，自在蒲团日月多。蜉蝣耳，看英雄竖子，一样皤皤。
沁园春·怀青万弟
作者：范邃
朝代：清
体裁：词

过了重阳，雨雨风风，几时得休。叹梦中情绪，无非怅望；别来岁月，半是离忧。鸡骨难支，羊肠不耐，何况飘零旅雁愁。相思甚，正严城鼓角，落月凝眸。寂寥最是今秋。把敝簏残编日夜搜。笑苍茫千古，儒冠可溺；昂藏七尺，哙等堪羞。壮志偏辜，豪情犹在，肯作骈枝与赘疣。三更后，觉新词填罢，山鬼啾啾。
沁园春·怀顾四
作者：范邃
朝代：清
体裁：词

梦里关山，胸次辘轳，费尽相思。正节当落木，虫吟唧唧；时逢衅燧，雁阵迟迟。兄滞武昌，弟留邗水，两地销魂正此时。还堪忆，忆连床促膝，风雨凄其。当年意气难追。恨半世蹉跎负所期。怎花残上苑，屡惊裘敝；云归岩穴，复使肝催。石岂能言，树犹如此，乂手鸿蒙一小儿。君须看，看白杨树下，衰草迷离。
沁园春·新月
作者：范邃
朝代：清
体裁：词

秋色佳哉，寻秋兴阑，月貌如眉。任长空云净，素娥半展；远天风细，鸾女斜支。西陆寒深，北堂影侧，学煞团圞望正迟。湘帘上，看夜光初逼，照我迷离。今宵正苦孤栖。更红血依然叫子规。念啸吟何处，银钩才挂；推敲无地，玉斧方挥。已极萧疏，谁怜黯淡，愁绝䰐鬖贴冷辉。惊心听，听严城鼓角，忽又犹夷。
沁园春·爱日园感怀
作者：范邃
朝代：清
体裁：词

此日园林，十分寂寥，来游怆神。看青峰僵骨，插天如削；枮杨冻影，匝地将春。风景俱幽，弟兄皆妙，正好追欢岁欲陈。他休问，只千秋松柏，白首如新。常年鹿鹿何因。未免叹飘零折角巾。便西方有径，终成流水；北邙无主，总是浮云。傀儡场中，凌烟阁下，一种肝肠冷暮曛。翻然笑，笑情怀若此，辜负朝昏。
满江红·午日
作者：范邃
朝代：清
体裁：词

昼静堂空，真肠断、今年角黍。梁燕出、将雏母惯，吾何如汝。叠起白云蚕茧碎，泼残红血榴花苦。记前朝、新麦荐春盘，俄重午。形共影，萧然处。书与史，凄然取。倘灵均犹在，应呼之语。有恨泉台虚节冷，无情邻院传箫鼓。恼娇儿、弱女镂蒲根，为龙虎。
满江红·秋况
作者：范邃
朝代：清

满目萧条，堪怜煞、霜欺衰草。斜阳外、丹枫点点，荒烟缭绕。砧杵千家魂梦断，关河万里鳞鸿杳。更难禁、落叶满庭除，风来扫。南柯郡，邯郸道。夷共险，缘心造。叹好梦难凭，尘容易老。绿水青山应寄兴，诗筒茗椀聊探讨。想人生、行乐即长年，休烦恼。
满江红·秋况
作者：范邃
朝代：清
体裁：词

满目萧条，堪怜煞、霜欺衰草。斜阳外、丹枫点点，荒烟缭绕。砧杵千家魂梦断，关河万里鳞鸿杳。更难禁、落叶满庭除，风来扫。南柯郡，邯郸道。夷共险，缘心造。叹好梦难凭，尘容易老。绿水青山应寄兴，诗筒茗碗聊探讨。想人生、行乐即长年，休烦恼。
满江红·自赠
作者：范邃
朝代：清
体裁：词

如此头颅，叹半世、光阴何促。忆当日、乍鸣雏凤，清声出谷。壮志豪情都尽了，只馀愁病凭谁告。念崚嶒、终日恁销磨，形如鹄。嗟无及，幽怀独。痛难已，柔肠曲。看沧桑儿戏，宁殊蕉鹿。万古千秋同此况，百年一日如相逐。最难禁、血泪满胸中，无声哭。
潇湘夜雨·同人望秋
作者：范邃
朝代：清
体裁：词

斗大荒城，线长流水，西风乱颤秋杨。微云里，新雁两三行。过了茱萸节后，算只有、今日晴光。登临久，江天欲暮，红树冷斜阳。同君摅望眼，百年鸥鹭，几度沧桑。便赤松而在，鬓发应霜。况是无头没绪，才人意、多少悲凉。渔歌起，樵歌荅响，点点下牛羊。
百字令·月夜同人过雨香精舍
作者：范邃
朝代：清
体裁：词

猛然深省，早钟声歇处，半窗冷月。四壁跫吟欺我梦，一盏青灯明灭。淡泊谁怜，萧疏已极，独自心悲咽。同人引去，蓦见三幡齐列。问道清净旃檀，常年极乐，匝地优昙钵。说不尽轮回转眼，敢问诸天菩萨。摄足和南，肃衣参礼，解脱浮生结。更无挂碍，两堂何用饶舌。
百字令·柬冒三
作者：范邃
朝代：清
体裁：词

终风狂吼，正寒深此日，江南将雪。满地严霜云气敛，侵透木棉千叠。且自煨芋，何人送酒，念尔无休歇。日来何事，连朝为甚离别。闻道伯牛有疾，想缘积闷，愁绪知难说。半似浔阳江上客，半似雍门承睫。终日牢骚，何年得意，种种乌头发。一樽可恋，慰予何限凄咽。
苏幕遮·春闺
作者：范邃
朝代：清
体裁：词

鼠姑风，鸠妇雨。景物融怡，牵惹春情绪。杨柳高楼人倚暮。飞尽棠梨，门掩斜阳树。惜花残，嗔别苦。魂傍茶烟，轻共游丝舞。墙外行人来又去。影动金铃，隔断娇莺语。
阮郎归·惜秋
作者：范邃
朝代：清
体裁：词

零烟碎雨苦难支。空梁燕竟辞。晓来病叶恋深枝。西风故故吹。虫语切，雁行迟。寒花瘦影攲。可怜秋到十分时。沉吟半似痴。
雨中花·本意
作者：范邃
朝代：清
体裁：词

萧萧夜雨催秋去。凄凄晓角留秋住。离燕无声，断鸿一叫，两地都无据。层层叶下梧桐树。千林景色全非故。极目苍凉，满腔懊恼，今古消魂处。
鹦鹉舌·秋宵
作者：范邃
朝代：清
体裁：词

好个凉秋时候。等閒惹得人愁。蕉雨梧风声又急，难禁此夜更筹。蓦地疏钟敲破，几番清梦悠悠。
井陉道中
作者：范钧
朝代：清

丹崖碧嶂路回环，亭障参差落木间。云壑坳中村舍补，石梁断处驿程弯。浅深残雪涉微水，高下斜阳度固关。明日驱车凌绝顶，南天门下望龙山。
步三唐人游惠山诗三首
作者：范钧
朝代：清

步入泉亭门，苔痕满苍苍。方池广寻丈，照映漪澜堂。中有赤鲤鱼，斗水亦翱翔。上有玲珑石，拂拭幽且光。复以甘蕉阴，隐隐闻清香。到此一憩息，顿觉尘怀忘。揭衣升石蹬，胜境故引人。倒听木叶下，俯视山花新。暗涧拂琴筑，苔壁青磷磷。四顾足清旷，不见城市尘。林鸟鸣涧啾，暮霭起氤氲。还寻处士居，僧舍与之邻。敲火试山泉，轻烟飏林樾。松花著我衣，香色殊清绝。忽闻梵课声，喃喃诵寂灭。且嚼本山茶，何减小团月。微风习习生，归思悠然发。雅爱老坡仙，同游偕弟辙。
步三唐人游惠山诗三首·其一
作者：范钧
朝代：清

步入泉亭门，苔痕满苍苍。方池广寻丈，照映漪澜堂。中有赤鲤鱼，斗水亦翱翔。上有玲珑石，拂拭幽且光。复以甘蕉阴，隐隐闻清香。到此一憩息，顿觉尘怀忘。
步三唐人游惠山诗三首·其三
作者：范钧
朝代：清

敲火试山泉，轻烟飏林樾。松花著我衣，香色殊清绝。忽闻梵课声，喃喃诵寂灭。且嚼本山茶，何减小团月。微风习习生，归思悠然发。雅爱老坡仙，同游偕弟辙。
步三唐人游惠山诗三首·其二
作者：范钧
朝代：清

揭衣升石蹬，胜境故引人。倒听木叶下，俯视山花新。暗涧拂琴筑，苔壁青磷磷。四顾足清旷，不见城市尘。林鸟鸣涧啾，暮霭起氤氲。还寻处士居，僧舍与之邻。
秋日村居
作者：范风仁
朝代：清
体裁：七言律诗

一川秋色净蒹葭，南浦风多日易斜。越客梦随江上雨，山城月照柳梢鸦。蘋洲有曲翻渔谱，蟹舍无人落藕花。秋水满湖閒纵棹，市喧应不到农家。
挽吴可读联
作者：范鸣和
朝代：清
体裁：联

吮血写孤忠，莫大文章，哀感行路；攀髯毕臣志，苟利社稷，死重泰山。
挽张之洞联
作者：范鸿荃
朝代：清
体裁：联

堂堂宰相，身事四朝，值此世变时艰，大局系安危，居正功名谁继起；世世通家，恩辜一报，每念山颓星陨，老成尽凋谢，九龄风度再难亲。
赠彭元瑞联
作者：茅元铭
朝代：清
体裁：联

闻士颂之，自吴于越；读公文者，如韩欧阳。
挽彭玉麟联
作者：茅子庄
朝代：清
体裁：联

威望震华夷，卅年节钺专征，伟哉翊赞三朝，频邀宠眷；大名垂宇宙，此日台星遽陨，奚止湖湘九郡，同哭元勋。
挽张之洞联
作者：茅恩荣
朝代：清
体裁：联

生事两宫、死事两宫，燮理阴阳弼帝赉；降世八月、谢世八月，云璈奏曲领仙班。
记凌义渠联
作者：茅曦蔚
朝代：清
体裁：联

为国忘家，无地可投湘水；舍生取义，有天应照燕山。
夏日九华山居
作者：茅润之
朝代：清

试镫时节此携筇，又见山榴次第红。五月凉生新雨后，一庵僧坐绿云中。篁抽尚怕跳枝鼠，梅熟先寻附核虫。老懒竟须常晏起，安排枕上听黄公。
栖贤看梅
作者：茅润之
朝代：清

君不见，西湖古梅天下无，逋仙手种三百株。诗人骑鹤去已远，于今空剩孤山孤。又不见，罗浮梅市夙奇绝，缟衣仙人绛珠节。自从兵燹入深林，翠羽飞归无处歇。我来吴兴春正寒，放棹暂入城西山。山环水曲人迹断，唯有修竹青漫漫。竹疏蓦见峦头白，疑是尧年陈雪积。融风吹送艾纳香，始识身游众香国。湖入种梅为卖钱，琼瑶千顷栽成田。花开花落人不问，无意而得宁非天。村行遥遥十余里，十里游蜂喧不已。缤纷飘落帽檐欹，不识花蹊何处止。昨经邓尉梅未开，舟中把酒空徘徊。苍皮合抱那有此，却梦香海胡为哉。村童引我栖贤路，此去繁霙更无数。山深月黑竟须归，记取渔篙入山处。
秋日偕吴啸秋宿八公洞
作者：茅润之
朝代：清

为爱苍苔绕涧生，旋移湘簟与楸枰。野禽飞过叶徐堕，茶客梦醒铛乱鸣。月上渐生丛树影，泉微不掩暗蛩声。山居三宿无他美，只觉心如止水清。
送罗鲁峰
作者：茅荐馨
朝代：清

楚客停车把臂初，南村东去近何如。骚人自制江皋调，才子今陈魏阙书。昭谏能诗终晚达，茂先博物岂穷居。炎天相望沧浪道，为羡清尊脍鲤鱼。
刺桐花
作者：茹棻
朝代：清

黄童墓下听排衙，定省余闲坐碧纱。今日重来遗老尽，道旁开遍刺桐花。
晨起
作者：茹棻
朝代：清

晨起竟何事，檐前宿鸟催。履畦嫌水漫，倚槛待花开。药饵供多病，关山老散材。奚奴解常课，先洗品茶杯。
一笑山房同田夫西郊两先生夜坐
作者：茹纶常
朝代：清

白雁横空夜气凄，骚人坐遍小轩西。王名可冠杨卢骆，任笔能高晋宋齐。四壁残镫虫语急，一帘清露月华低。谈诗更出奚囊句，香茗频倾共品题。
冬夜述怀
作者：茹纶常
朝代：清

霜风势逼地炉火，几隐乌皮供枯坐。凄迷往事苦萦怀，忧患余生厌坎坷。学书学剑一无成，为仕为隐两不果。溷迹城市时烦冤，涴衣尘土日堀堁。溲渤几逢贮药笼，腹负空教惭炙輠。中路揶揄鬼笑人，东林招致佛佞我。年来颇复拥鼻吟，呕心镂肾计仍左。守株最拙为身谋，悠忽万事成颓隋。君不见救赵归来信陵末路方虑祸，失志日惟近婑媠。又不见不听妇言伯伦颂酒锸醉荷，二豪侍侧等蜾蠃。平生志不在温饱，盈绌安能较琐琐。金谁地布珠斛量，粟孰瓶储钱纸里。三窟狡转笑鸱张，百足捷宁怜灶跛。世间何地逃毁誉，风俗此邦矜薤惈。顾我命亦在磨蝎，斗不能神箕扬簸。异兽未堪附岠虚，怪草底从服舌埵。峥嵘岁月更踌躇，行行更无顾甑堕。短檠遥夜发狂歌，起见黄梅影袅娜。
古槐歌为帷园先生赋
作者：茹纶常
朝代：清

我爱古槐如古松，蚴蟉诘屈真虬龙。更爱古槐如古柏，霜皮黛色凝青铜。屯云溜雨三百载，夭矫势欲争天风。长夏森森拥秋气，横空倒疑饮涧虹。入门见者惊突兀，幽荫有若深山中。主人继述先泽远，水源木本将无同。灵星之精相率赋，一时风雅矜词雄。浚冲彦升皆其选，鸿篇勒石声摩空。我来不啻游槐市，刻鹄雕虫惭未工。羡翁堂上何矍铄，羡翁阶下何青葱。得非亦效庾肩吾之服槐实，遂令颜发还如童。他年自应方双瞳，呜呼槐兮，婆娑偃蹇于墙东。日与幽人逸士相遭逢，更千百岁无终穷。
夏日漫感
作者：茹纶常
朝代：清

不律闲操谢冶游，一樽狂兴伴登楼。轻风涨绿抽山麦，小雨蒸红破海榴。少见肿方惊马背，多愁白更说乌头。年来拟效玄真子，弱水徒闻隔祖洲。
姑恩曲
作者：茹纶常
朝代：清

维女知有母，维姑知有姑。悠然生孝思，哑哑闻慈乌。姑自厌粱肉，妾自甘藜藿。何为不仁鸟，声声谓姑恶。
姑恩曲·其一
作者：茹纶常
朝代：清

维女知有母，维姑知有姑。悠然生孝思，哑哑闻慈乌。
姑恩曲·其二
作者：茹纶常
朝代：清

姑自厌粱肉，妾自甘藜藿。何为不仁鸟，声声谓姑恶。
寄嘉善曹慈山先生
作者：茹纶常
朝代：清

过江风雅漫评量，南望心知属魏塘。老去经传秦博士，岿然人重鲁灵光。漱秋小试来禽帖，依绿闲抄种树方。最是高怀容问字，一编曾记远相将。
寒夜读韦诗
作者：茹纶常
朝代：清

炉烟半销歇，遥夜入孤迥。中怀冰雪净，澹然杳诗境。万籁寂不闻，栖禽时一警。近壁梅影横，到窗月色冷。清绝爱韦公，冥情失驰骋。
感事
作者：茹纶常
朝代：清

渴葬惊心碧血存，传芭何地与招魂。破窗零落残编在，旧馆幽阴白日昏。黑孽酿成封豕阵，青山望断鹡鸰原。年年寒食吞声泣，祇有棠梨照墓门。
拟织
作者：茹纶常
朝代：清

拟织同心苣，还成连理枝。却怜红豆子，全不解相思。
挽浦秋稼
作者：茹纶常
朝代：清

旅舍欢悰几日违，人琴忽已痛俱非。河汾讲席空成梦，槜李家山尚待归。剩有清风悲马磨，转多遗累念牛衣。方干罗隐同君恨，魂魄无劳怨棘闱。
春思
作者：茹纶常
朝代：清

最爱韶光二月时，春芜漠漠柳丝丝。垫巾雨蚀林宗墓，禁火人过介子祠。巢燕重来知社近，纸鸢初漾看儿嬉。凭谁更问秾桃李，酒冷香残有所思。
春日即事用西郊韵
作者：茹纶常
朝代：清

到眼风光未有涯，秋千撩乱鸟声哗。虚檐残溜融春雪，小圃余寒殢杏花。几日枯禅参玉版，一时新火瀹银芽。踏青料得游人少，闲杀城南卖酒家。
狐岐途中即目漫成兼呈同游诸公
作者：茹纶常
朝代：清

得闲复佳招，翛然发幽兴。软尘背郭门，轻策向山径。落絮尚濛濛，感兹春景剩。石桐数里间，青冥递相映。兼之众籁清，一洗人世听。飞流更超越，转觉心与竞。望古溯及岐，四载涉寥夐。水注暨山经，千秋可互证。何必修禊游，乃擅觞咏胜。日午卓松阴，风和恬鸟性。因思胜水源，澄绿定如镜。遐赏契烟霞，险韵谐竞病。粮秕前簸飏，怡悦此持赠。还期白云吟，报遗及不佞。
秋水
作者：茹纶常
朝代：清

荡漾虚明写浪圆，浸涵秋色更年年。波沈皓魄疑双月，影倒长空有二天。夜涨风惊鸥鹭起，舟回人伴荻芦眠。独怜东注无还日，呜咽常闻古渡边。
积雨初霁望西山
作者：茹纶常
朝代：清

三度京华住，西山阻幽探。山灵故应笑，念之心怀惭。维时当溽暑，积雨阳乌潜。街泥深没屐，闭户如眠蚕。朝来忽开霁，暖翠浮层岚。树色浓与接，天光澹相参。媌娥具娟好，窈窕劳遐瞻。中闻饶胜概，玉泉兼龙潭。汇为裂帛湖，风景尤堪耽。营构侈慈氏，比栉皆精蓝。惜哉碧云寺，衣冠瘗魏阉。迄今虽铲削，吾意犹未忺。茫茫景皇陵，往事嗟忠谗。抑有耶律贤，石壁留镌劖。缅怀金元来，游人几停骖。世代递迁更，山水犹回含。何当真杖策，十日穷云岩。
绵山归途中长句纪游
作者：茹纶常
朝代：清

俗眼朝朝混城市，百年几见好山水。绵田忌坂道非遥，肯使名山遗乡里。一朝发兴事幽探，挈伴携筇来迤逦。入山十里气苍茫，确荦谽谺并可喜。无地真愁众壑深，插天益怵群峰峙。山花涧草垂缤纷，古刹名蓝供倚徙。断崖冥冥朝烟青，绝壁沈沈暮霞紫。就中吾爱石乳泉，云窦涓涓泻清泚。抱腹岩更称雄奇，百丈欹危自无始。龙湫石洞夏生寒，铁瓦银公险未已。固知灵域非易穷，快游谁复叹观止。芒鞋竹笠柰尔何，归来犹忆丘壑美。
送素亭之历下
作者：茹纶常
朝代：清

故园花柳又清明，白发清樽唱渭城。七十二泉春草遍，凭君为吊济南生。
重阳后一日初霁次西郊韵兼寄田夫
作者：茹纶常
朝代：清

未许冲泥客到门，却怜高卧似文园。一林宿雨枫初战，万里回风雁自翻。沧海云深空碧落，小窗秋回易黄昏。诗成独抱怀人思，尊酒凭谁与细论。
野望
作者：茹纶常
朝代：清

极目郊原好，连天净野氛。蝉声流别浦，鸦背入斜曛。远树多于发，秋山半是云。石河清水涨，吾欲狎鸥群。
雨后
作者：茹纶常
朝代：清

顿觉炎威失，翛然兴不穷。坐来空翠落，花傍夕阳红。院静初过雨，窗虚自引风。端居还足耻，未敢诩墙东。云气连山足，庭阴向夕稀。吾庐有如此，巢燕未全非。腐草还沾屐，繁花欲染衣。空怜今雨好，翻与故人违。
雨后·其一
作者：茹纶常
朝代：清

顿觉炎威失，翛然兴不穷。坐来空翠落，花傍夕阳红。院静初过雨，窗虚自引风。端居还足耻，未敢诩墙东。
雨后·其二
作者：茹纶常
朝代：清

云气连山足，庭阴向夕稀。吾庐有如此，巢燕未全非。腐草还沾屐，繁花欲染衣。空怜今雨好，翻与故人违。
七夕
作者：荣光世
朝代：清
体裁：七言绝句

无限离情诉碧波，迢迢银汉意如何。人间莫乞天孙巧，巧似天孙恨转多。
冬夜即景
作者：荣光世
朝代：清
体裁：五言律诗

风景逼黄昏，遥天泼墨痕。夜寒灯影瘦，雨渍屐声繁。叆叇横云气，凄迷苦月魂。小楼时侧耳，聊复涤襟烦。
听松
作者：荣光世
朝代：清
体裁：七言绝句

森然独得气之清，拔地长松谡谡鸣。一洗人间筝笛耳，天风激楚作秋声。
如梦令·闻禅有感
作者：荣光世
朝代：清
体裁：词

忆昔旅怀烦扰，怕听蝉鸣林筱。今岁早催凉，切莫更催日皎。可晓，可晓，窗外一声知了。
寒蝶
作者：荣光世
朝代：清
体裁：七言律诗

玉腰曾傍杳林隈，芳草斜阳舞几回。香冷仍然依晚菊，魂痴犹是伴寒梅。霜天月晓寻花去，风雪灯残入梦来。何处冷笺摊一幅，滕王图画写低徊。
寒鸦
作者：荣光世
朝代：清
体裁：七言律诗

雪暗荒郊急阵斜，墨痕点点有归鸦。一天风冷书难草，几度霜侵鬓欲华。曾否偕乌栖桕树，也应伴鹤守梅花。何时日影昭阳带，消却严寒浴水涯。
新柳
作者：荣光世
朝代：清
体裁：七言律诗

青青杨柳嫩芽萌，受得春皇一半荣。汉苑有人真少艾，陶门临水媚先生。眉疏应学新妆画，腰折还嫌出水轻。过客而今相送去，依依初动别离情。
春日偶成
作者：荣光世
朝代：清
体裁：七言绝句

昏昏终日梦入泥，瞥见雕梁燕双栖。九十韶光何处是，桃花无语夕阳西。
浪淘沙·奉怀子嘉师
作者：荣光世
朝代：清
体裁：词

烽火遍西东，凄绝芳丛。几回翘首绿阴中。谁使只清明早了，归却诗翁。烟缕系深衷，鲤信难通。天涯何虑叹飞蓬。杨柳依依花不语，也忆春风。
舟行有感
作者：荣光世
朝代：清
体裁：七言律诗

羁客归期几经猜，舟中梓里是蓬莱。三关已度愁方过，一镜新磨眼始开。流水白添前浦去，好山青入画船来。而今幸得蒲帆稳，准拟今宵载月回。
观泉
作者：荣光世
朝代：清
体裁：七言绝句

名山看罢看名泉，彻底晶莹石乳鲜。鉴我鬓眉澄我虑，不徒汲取带云煎。
还乡有感
作者：荣光世
朝代：清
体裁：七言律诗

舟中只望乡关到，瞥见乡关转涕零。破瓦丛中寻古物，颓垣立处觅家庭。阶前芜草添新绿，门外好山依旧青。世事如棋何足较，闲来且自理残经。
送春
作者：荣光世
朝代：清
体裁：七言绝句

韶光九十暗相催，红雨无声点绿苔。怪底东风忙不了，吹将春到送春回。
黄公涧观瀑
作者：荣光世
朝代：清
体裁：古风

龙峰半入烟雾中，尽日云气蒸鸿濛。骤雨忽注势不已，奔泉万道飞长空。快如云龙倏际会，蜿蜒势直倚天外。旋如匹练浮大江，怒涛滚滚激飞龙。我来直上最高处，跣足科头独箕踞。一声长啸天风生，云水光中自来去。
新霁
作者：荣光河
朝代：清
体裁：五言律诗

层檐滴新雨，隔岸响奔泷。绣石苔阶碧，衔泥语燕双。帘开风动竹，人静鸟窥窗。霁景登高得，遥钟听晓撞。
春夜漫成
作者：荣光河
朝代：清
体裁：五言律诗

世事浑无定，莺花亦偶然。一床蝴蝶梦，三月鹧鸪天。剑有刘琨舞，鞭谁祖逖先。冰轮斜挂处，万象落前川。
春雨
作者：荣光河
朝代：清
体裁：七言律诗

近来清况只僧知，棋局诗筒事事迟。南国听莺游子梦，西窗剪烛故人思。胭脂乍滴芙蓉靥，碧玉常低翡翠枝。怪底沈郎腰瘦尽，不堪春恨雨如丝。
乘月夜归
作者：荣凤藻
朝代：清
体裁：五言律诗

皎洁月当天，昏黄客上船。长风千里送，破浪一帆悬。渔火临溪口，人家近水边。三更敲户入，儿女笑灯前。
送友人赴秋闱
作者：荣凤藻
朝代：清
体裁：七言绝句

九重丹诏下抡才，得意秋风万里来。今日与君南浦别，桂花香里再衔杯。
除夕
作者：荣凤藻
朝代：清
体裁：七言绝句

饮罢屠苏倦欲眠，桃符新换记从前。声声爆竹惊人梦，怎说明朝又一年。
挽张之洞联
作者：荣庆
朝代：清
体裁：联

生有自来，死而后已；斯文未丧，吾道益孤。
挽张百熙联
作者：荣庆
朝代：清
体裁：联

负韩欧伟望，输文富大年，天不慭遗斯世痛；钟湘岳灵奇，蕴兰荃忠爱，魂兮归去楚江寒。
贺张百熙60寿联
作者：荣庆
朝代：清
体裁：联

文章燕国超流辈；风度曲江是受徵。
送何见石甘肃之行
作者：荣庆
朝代：清

使君奉诏陇西行，洱海归来又远征。忆昔文章动秋榜，频年诗酒共春明。诸昆并焕鹓鸾彩，一柱同惊鸑鷟鸣。毕竟衡才又司理，定知贻上是前生。
挽张之洞联
作者：荣恒
朝代：清
体裁：联

镇东南同陶士行，受寄托若武乡侯，遗表见孤忠，到死犹含忧国泪；感知遇如富郑公，愧无才比石守道，秋风陨梁木，至今未报荐贤书。
在五亩图书斋写怀
作者：荣永禄
朝代：清
体裁：七言律诗

九龙山下一书生，未敢逢人说姓名。俯仰但求无愧怍，是非何必太分明。远游台岛思亲在，教授英文志速成。知否少年多不娶，贯将长揖傲公卿。
梁溪闲居
作者：荣永禄
朝代：清
体裁：七言绝句

西有蠡湖东惠泉，梁溪十里水平天。半耕半读吾家业，敢说偷闲学少年。
清明即景
作者：荣永禄
朝代：清
体裁：七言律诗

轻寒细雨恰初晴，忽忽清明节又更。玉剪乍穿帘外燕，金梭忙织柳间莺。惊看渔火村村换，爱听饧箫处处横。况是花香并鸟语，游人触景最多情。
病中感怀
作者：荣永禄
朝代：清
体裁：七言绝句

常说英雄怕病魔，名医无处访华佗。何如归隐梁溪上，垂钓烟波学志和。
赴芜湖途次偶成
作者：荣永禄
朝代：清
体裁：七言绝句

金焦对峙大江中，天外银涛万丈空。此日乘轮欣破浪，六朝往事付东风。
辛卯岁应台湾电局总办之聘途次有感
作者：荣永禄
朝代：清
体裁：七言绝句

遵海南行浙与闽，远游原是误清贫。一腔豪气依然在，未许浮名绊此身。
邓尉探梅
作者：荣永禄
朝代：清
体裁：七言绝句

灵岩香国面湖濆，遍地寒梅一片云。是雪是花还是梦，幽人到此亦难分。
三高祠
作者：荣汝楫
朝代：清
体裁：七言绝句

明哲从来贵保身，三高出处不犹人。如何吴下重清节，未祀云林倪逸民。
东林庵
作者：荣汝楫
朝代：清
体裁：七言律诗

东林名胜夙神驰，院外僧庵庵外祠。剩有箭河环一水，更无乔木翳千枝。大儒高衲成同传，幽草闲门动远思。惆怅风流王学士，寒宵谁续咏梅诗。
十字碑
作者：荣汝楫
朝代：清
体裁：七言绝句

非籀非蝌汉魏前，但称麟笔即争传。吴宫故碣知多少，自有延陵石一拳。
咏扇四首 其一 蕉扇
作者：荣汝楫
朝代：清
体裁：七言律诗

一扇新凉一叶蕉，戏分嫩绿带云摇。定从怀素庵中折，曾向王维画里描。入手便教秋飒飒，沁心犹觉雨潇潇。携来莫惹弹文至，有竹千竿夏自消。
咏扇四首 其三 团扇
作者：荣汝楫
朝代：清
体裁：七言律诗

谁人巧取天边样，赠我团圞月一规。数队蝶衣春煖后，几家萤院夜凉时。吴趋暮雨词翁画，溪苑秋风妃子诗。可惜新奇争炫目，纷纷半付市儿持。
咏扇四首 其二 羽扇
作者：荣汝楫
朝代：清
体裁：七言律诗

非蒲非绢制偏工，雪羽翩翩落掌中。飒纚借他云边翮，瞢腾豁我酒余胸。顾荣何愧南都望，诸葛自饶名士风。偶助清谈当挥麈，飘摇犹似影摩空。
咏扇四首 其四 折扇
作者：荣汝楫
朝代：清
体裁：七言律诗

楮先生共竹君子，巧制人人买聚头。宜画宜书争月旦，可舒可卷剧风流。层层曲似屏痕展，幅幅轻如帆影收。安得一挥驱酷吏，清风从此遍南州。
咸丰十年二月江上报警将谋避兵于华藏诸处过姚湾山题壁
作者：荣汝楫
朝代：清
体裁：古风

我本蠡湖人，来游湖上山。生长山边未一至，抠衣独上山之湾。湾中有庵庵外石，平广依稀似几席。那知世上有沧桑，拾叶扫苔且休息。我行至斯心大畅，全湖对面豁相向。明如晓镜乍开奁，七十二峰一指掌。湖水白茫茫，湖山清且绿。长松飐风自在吟，引我歌作湖山曲。曲成大笑题高处，惊起林禽舞云树。夕阳无情催我还，长啸一声下山去。
寄畅园
作者：荣汝楫
朝代：清
体裁：七言律诗

闲游杖策叩云扃，唯爱名园车屡停。半竹半松半乔木，一邱一壑一孤亭。庭中曲沼自涵碧，墙外好山相向青。太息沧桑经浩劫，残碑蚀雨半飘零。
庚申四月避寇太湖作
作者：荣汝楫
朝代：清
体裁：七言绝句

浮家幸得庆生存，烽火驱人去故园。踏遍湖峰七十二，不知何处是桃源。
投金濑
作者：荣汝楫
朝代：清
体裁：七言绝句

手掷千金付逝波，英雄豪气不消磨。一餐事亦寻常甚，自是穷途感慨多。
曲水亭怀古二首·其一
作者：荣汝楫
朝代：清
体裁：七言律诗

九峰山下水九曲，曲水水边旧有亭。著屐独来踏秋叶，流觞无复集研汀。松间芳沼自涵碧，寺外好山空复青。是宋是唐两难问，残碑太息半飘零。
曲水亭怀古二首·其二
作者：荣汝楫
朝代：清
体裁：七言律诗

名山我亦爱探寻，裙屐当年感不禁。自有灵源搜石洞，恰宜故事傲山阴。黄公涧涸云眠石，陆子泉清月到林。曲水何如止水定，好凭领取在山心。
步张倬云六十自寿原韵
作者：荣汝楫
朝代：清
体裁：七言律诗

谋生谁不悔风尘，那肯归从未老辰。四韵新诗先自寿，一尊春酒待延宾。旧交似我无多辈，知己如君有几人。安得遐龄天共锡，白头唱和五湖滨。
清明忆家
作者：荣汝楫
朝代：清
体裁：七言律诗

谁令捧檄踏征尘，佳节重过上巳辰。陟屺徒穷千里目，登场况是二毛身。愁中无酒先入醉，客里有花不算春。总为阮囊太羞涩，归来欲赋又逡巡。
清閟阁
作者：荣汝楫
朝代：清
体裁：七言律诗

野径萧萧没薜萝，云林小阁访祇陀。画帧诗稿今犹在，竹雨桐风旧若何。香赠不容番客入，门敲唯许铁崖过。高风拟比陶潜宅，清节从来逸士多。
试剑石
作者：荣汝楫
朝代：清
体裁：七言绝句

昔年虎阜忆登临，老石中分藓半侵。按剑徒增亡国恨，干将果是不祥金。
黄埠墩
作者：荣汝楫
朝代：清
体裁：七言律诗

楼台一簇水中央，放棹蓉湖野趣长。山色扑窗新翠活，涛声撼槛晚风凉。千家灯火迷华月，四面檐铃语夕阳。绝妙画图谁写得，凭栏惜少芰荷香。
庐墓既归即用杜太史见招出山诗韵奉谢
作者：荣涟
朝代：清

魂梦依然在碧山，泪痕终日染衣斑。荒荒宿草依霜露，故故白云迟往还。双桨朅来烟水畔，一庄归到竹梧间。浣花有约能偕隐，参得浮生是转关。
挽刘坤一联
作者：荣禄
朝代：清
体裁：联

忠悃济艰危，共推江左夷吾，桑土绸缪能坐镇；故交感零落，曾哭梦中李白，菊花时节又神凄。
挽刘坤一联
作者：荣禄
朝代：清
体裁：联

老成谋国，中外同孚，大局倚安危，天许忠诚无愧色；道义订交，初终一致，平生共休戚，我尤凄痛失知心。
挽曾国荃联
作者：荣禄
朝代：清
体裁：联

勋业兄弟同，白下长徂，遗泽心悲江水咽；交情生死见，黄安难企，招魂目断楚云飞。
签押房联
作者：荣禄
朝代：清
体裁：联

到什么地步，说什么话；做一日和尚，撞一日钟。
八月二十日集崇安寺观右军涤砚池
作者：荣锡珩
朝代：清
体裁：古风

栖心息声华，尘撄弥象罔。眷兹佳秋日，神明颇清旷。凌辰陪兰藻，怀古寻幽赏。乍脱尘市嚣，爱踏招提上。饕客耸绀宇，商意肃林莽。凉思吹衣裾，联步升方丈。徘徊右军池，微波自骀荡。墨沈有余香，溯回结遐想。纷吾谛真契，笔阵深向往。静对香台人，梵音起清响。
冬至夜慈闱侍宴
作者：荣锡珩
朝代：清
体裁：七言律诗

云物如春护暖烟，慈闱和气更暄妍。一元已向葭灰复，百福应随绣线添。庵筑萱堂称寿斝，欢承五代绕芳筵。酒阑不用扶鸠杖，玩月婆娑乐未眠。
渔村
作者：荫在
朝代：清

枯藤络危石，略彴不可渡。渔路淡如烟，烟中有人住。忽闻欸乃声，长短自成句。棹入明月湾，幽村隔云树。芦花风萧萧，秋水飞白鹭。
访隐
作者：荫在
朝代：清

问尽采樵者，无人知隐君。万山最深处，相随惟孤云。
赠松禅居士
作者：药龛
朝代：清

宦海风波五十年，有缘天放许归田。禅门境远须知定，浊世名高未是贤。两袖清风聊自慰，一腔热血有谁怜？到今且束旋干手，濯足西湖伴石眠。
寿人洞
作者：莫与俦
朝代：清

危崖夹晓日，绝磴盘虚空。岂意猿狖丛，郁此清閟宫。天扃何日开，缀壁光珑？。想见古仙人，采玉鞭群龙。笙簧叠众窍，拜跪罗千峰。山祇惧世网，竟绝人踪通。荒余无名溪，蹇有不死松。吾党二三子，洗刷出翳蒙。三碣扶茶铛，煎声和天风。作诗示来许，与尔相无终。
寿人洞
作者：莫与俦
朝代：清
体裁：古风

危崖夹晓日，绝磴盘虚空。岂意猿狖丛，郁此清閟宫。天扃何日开，缀壁光珑�。想见古仙人，采玉鞭群龙。笙簧叠众窍，拜跪罗千峰。山祇惧世网，竟绝人踪通。荒余无名溪，蹇有不死松。吾党二三子，洗刷出翳蒙。三碣扶茶铛，煎声和天风。作诗示来许，与尔相无终。
戊戌生日郑子尹孝廉珍以诗见赠和答
作者：莫与俦
朝代：清

老来不忆旧卿相，独记先辈之高风。乾嘉之际盛人杰，翘者未易遽数终。鸿猷何啻冠当代，余绪亦足称儒宗。维南有洪北朱纪，就中爱我推数公。谓能负气少屈曲，稍学可作西南雄。跳丸日月不相守，七十月六衰病翁，眼中腾蹋众年少，睥眠老物真酸穷。广文官卑不堪说，敢复刺口污与隆。独惜沈泉负知己，修名不立嗟微躬。看君用志不龌龊，意气夭矫盘虬龙。间来相过话畴昔，我亦眉轩神郁蓬。纷纷余子亦何有，好共前哲争先踪。旁人笑骂风过耳，吾道与俗殊穷通。老夫耄矣何所望，儿多教简常嬉冬。阿羊惩愚颇自励，外慕纵少中未充。取斯政赖君子国，善事端如利器工。君今谬许谓可教，勿厌待问频撞钟。
登独山
作者：莫与俦
朝代：清

山本先生窗案物，登临初与故人同。长松浩浩通元气，杰阁萧萧倚烈风。毋敛一随刚水没，葛蛮空付长官雄。祇今汉县皆州府，经纬才谁嗣尹公。
春夜清溪泛月
作者：莫健
朝代：清

击楫高歌天四围，伤春怀古送余晖。溪山无主催芒屩，花月多情哭布衣。丝管谁家浮桂棹，凫鹥是处上鱼矶。梁鸿范蠡精灵远，烟水空濛独鸟飞。
题菰川庄
作者：莫健
朝代：清

裙屐风流地，凄凉一水边。邻分裁药圃，门对种瓜田。绿雨荒堤竹，红衣落渚莲。吟成倍惆怅，明月下菰川。
人日夜抵樊城
作者：莫友芝
朝代：清

羊叔祠前见月升，樊侯城里乱春镫。隔江箫鼓鸣相属，来水鱼龙变几层。长驿两头侵夜分，疲舆一觉下山棱。那知今日为人日，官渡昏昏唤不应。
公安县
作者：莫友芝
朝代：清

频年虚井税，结网当春耕。天地此洼县，江湖非吕营。北风吹野水，寒日下孤城。莽莽无人径，萧萧芦荻声。
南阳道中
作者：莫友芝
朝代：清

白水南流送客行，西移沙岸复东倾。十年村落生兴废，百里蒹葭管送迎。疆里久荒申伯国，夕阳谁问汉家营。草庐一片躬耕地，尽与途人说大名。
吴淞江舟行·其一
作者：莫友芝
朝代：清

茅葴穟穟覆横洲，筱簖层层不碍舟。随例莼鲈浑忘却，黄花鱼上早菰秋。
吴淞江舟行·其二
作者：莫友芝
朝代：清

江流曲曲深村深，狎沤丈人无世心。东去归来傥逃暑，借尔疏疏斑竹林。
天池留似尹云帆兄弟
作者：莫友芝
朝代：清

众山环苍池，九里蓄清境。呀然峥嵘间，趣与江湖永。分源道双壑，积气孕九井。汪茫浸空翠，袅窕陷云影。来游例经宿，随候有佳骋。残炎东洞豁，澄虑西龛静。揽要失新疲，钩遗补前领。斜风浅深皱，落月参差商。过雨续圆纹，浮烟冒长璟。山人足虾蚬，盘饤错菱荇。早稻扑初香，迟荷驻余靓。灌输启骈门，唐宋此封埂。盗田惜旧葑，坏磡冀新整。来情约群鸥，别绪绾诸岭。回首谢主人，乘间复来省。
寄子尹镇远
作者：莫友芝
朝代：清

贵西远卸三日宫，奚囊剩贮朱提山。归鞍未解檄东去，去傍潕溪溪上路。校官如此那可说，笑尔此时真木舌。代耕得似上农无，残秋定补春镫缺。岁暮风光不可亲，还愁白发对春春。遥知一老荒江上，满目寒云忆故人。
巢经巢观李少温篆书元次山浯溪铭拓本用皇甫持正题浯溪石韵
作者：莫友芝
朝代：清

道州山水篇，刻划固琐碎。疏花透凝寒，落落自真熊。名流必好事，矧以生聚外。隐于柳诸记，举帜作先队。少温六书学，醇驳难互盖。平生斯翁后，笔迹负精裁。居然参中兴，千载两无对。斯铭在乾嘉，谭者莫能槩。眼明经巢生，剜剔功实大。双胼饱群蜭，万本匈流辈。晴窗检奇踪，幽梦入秋濑。巉巉双石门，向我宁有待。
怡轩歌
作者：莫友芝
朝代：清

湛湛良秋，煜煜佳树。开我怡轩，兄弟既具。千里同心，吹兰断金。矧我连气，后裾前襟。鸿飞自南，有肃其行。顾念徒侣，悲鸣徬徨。浮云东西，顷刻万熊。脂车在门，莫知所届。图书四陈，短檠二尺。秋风相提，夜以继日。雀鼠营营，风雨凄其。一隙不涂，摧倾继之。虎豹堕地，气能食牛。松柏盈尺，岁寒不忧。来日大难，去日苦多。今日何日，勖哉短歌。
戏书眼中草木
作者：莫友芝
朝代：清

盈盈金钱花，帖地不可拾。婉婉燕支花，含香待秋入。若榴叶披蕤，商陆花懒散。荣落无人怜，伴我萧斋晚。
戏书眼中草木·其一
作者：莫友芝
朝代：清

盈盈金钱花，帖地不可拾。婉婉燕支花，含香待秋入。
戏书眼中草木·其二
作者：莫友芝
朝代：清

若榴叶披蕤，商陆花懒散。荣落无人怜，伴我萧斋晚。
桃溪石壁
作者：莫友芝
朝代：清

飕飕林风换，竦竦石气鲜。绝壁界白日，修萝缠青天。溪随松根断，径与石角旋。柔芳集低秀，软翠摇高妍。引新神逾奋，惜胜颈屡延。薄游笑曩昔，于道尚茫然。幽庭失咫尺，浅涉漫洄沿。此来喜彊侣，极境争所宣。凭虚鸟共集，度险猿相连。抱履花漠漠，拂袂云娟娟。微看隔溪路，横绝西崖巅。隐见递茅屋，迤逦开上田。机轮转洑港，云碓翻余涓。杂树春易永，高踪俗难缘。安得避世士，与之巢飞烟。
泉州万安桥联
作者：莫友芝
朝代：清
体裁：联

造道行义以为利；图功易危而为安。
潜江阻风寄柏容
作者：莫友芝
朝代：清

风声断潜江，雨气暗云梦。千帆一时落，寸步不得送。椓柯摇自拔，束柁稳犹弄。摆簸彻深宵，伊鸦杂喧冻。我舟倚轻装，开头强违众。尺进退且寻，泊晨晚仍共。此行已淹滞，及舟意舒纵。宁争百里速，惜此一程空。故人劳久迟，愿嚏触仓偬。明约武昌楼，晴川看飞蛡。
简赵晓峰
作者：莫友芝
朝代：清

郘亭隔岁一杯酒，风雨狼山北望昏。憎命文章随手是，破荒耆旧几人存。青精可服难真诀，黄独无情只闭门。何事向人将岁晚，不来重醉老枫根。
羊崖关
作者：莫友芝
朝代：清

温酣逐延东，忽作西南枉。回崖逼之会，削立插深泱。太古无寸土，万仞矗银榜。但容风云度，未许草木长。通道者谁子，初意亦卤莽。降传踵压肩，登说磴拄颡。夙闻兹斗绝，未至积惝恍。俯关难自由，放胆拌一往。渡江茫何来，共指白璧朗。暮投北关宿，陟岭稍平敞。夜潮舂客魂，梦醒犹惘惘。
自施秉放舟至镇远
作者：莫友芝
朝代：清

眼谢飞电激，耳续怒雷閧。前山戢首揖，后岭折腰送。隆冬江益清，妙转势逾纵。石门重百关，天影割一缝。去来讶无路，大笑落深瓮。幽奇幻神怪，鞭箠杂麟凤。高岩削仍皴，清籁断还弄。经雪万松花，悬泉一川雺。昨来困泥淖，竟日积愁恐。舟行如释负，快意诧难共。同侪竞歌赏，登岸惜倥偬。追逋失已多，回首如一梦。
荆门雨后谒陆子静祠观蒙泉
作者：莫友芝
朝代：清

剧暑暂以收，晴鸠唤犹涩。人侵野潦去，树抱残云湿。幽幽叩藤萝，踽踽惬间寂。山光落户牖，空翠若可摘。我行发隆冬，徂夏不遑息。宁知静翁静，适与劳者适。溪流何浑浑，山泉自清激。遥遥宇宙内，心理俨可识。当时牛刀手，游仞乃余力。物情各怀新，犹疑奉颜色。
草堂
作者：莫友芝
朝代：清
体裁：七言律诗

僦得城隅半亩园，茅檐小巷似深村。闲云带鸟常依树，清月随风直到门。便买溪山终作寄，得将妻子已称尊。床头剩有重阳酒，判倒花前老瓦盆。
草堂
作者：莫友芝
朝代：清

僦得城隅半亩园，茅檐小巷似深村。闲云带鸟常依树，清风随风直到门。便买溪山终作寄，得将妻子已称尊。床头剩有重阳酒，判倒花前老瓦盆。
葛镜桥
作者：莫友芝
朝代：清

夹立两崖如削成，俯窥江水黯无情。浮梁喜踏鼋鼍出，绝岸仍穿虎豹行。云贵即今添小驿，偏沅自昔苦南征。独怜仗节题桥客，翻让区区葛镜名。
访溪上故人已出遂过禹门山
作者：莫友芝
朝代：清

落花村已归，密筱溪自媚。水禽藉柔芳，宛转鸣得意。所思在何许，惜此时节异。侧侧木兰舟，洄沿一愁思。重门启交树，初地入幽夐。疏光延青崖，散落巾袂莹。萝风吹不已，沙霭低将暝。来往寂无人，遥遥堕疏磬。
访溪上故人已出遂过禹门山·其一
作者：莫友芝
朝代：清

落花村已归，密筱溪自媚。水禽藉柔芳，宛转鸣得意。所思在何许，惜此时节异。侧侧木兰舟，洄沿一愁思。
访溪上故人已出遂过禹门山·其二
作者：莫友芝
朝代：清

重门启交树，初地入幽夐。疏光延青崖，散落巾袂莹。萝风吹不已，沙霭低将暝。来往寂无人，遥遥堕疏磬。
赠张世准联
作者：莫友芝
朝代：清
体裁：联

当其下笔逞豪俊；未曾有此奇嶙峋。
辰州立春
作者：莫友芝
朝代：清

彩胜云翘映碧汀，春声残岁讶先听。风萦腊雪披仍怯，山抹晴霞睡渐醒。独老客颜浑自厌，前途化鸟基相形。伏波营畔扬舲晚，愁对生盘细菜青。
送子尹权古州厅训导
作者：莫友芝
朝代：清

早算开镫虚旧约，逢春送客果愁颜。老虔才誉应初馆，小尹师承得好还。毋敛莺花下刚水，镡成烟月待王山。瓜期盼汝青田舍，郦注《桑经》细检删。
饮谪仙楼有怀昔游
作者：莫友芝
朝代：清

相看近郭二里许，不上高楼三岁来。剔碣记曾当砌读，款门惊换对江开。蒲关荡荡空云影，温水迢迢送酒杯。饱罢不堪仍极目，支离飘泊古今哀。
蝶恋花·瓶花
作者：莫大勋
朝代：清

折得名花来小院。插向瓷瓶，不似枝头颤。珍重频将新水溅。重帘不碍春光转。点缀琴书香片片。坐对嫣然，差胜寻花倦。约略韶华都领遍，何须更觅春风面。
亭子
作者：莫庭芝
朝代：清

幽蹊曲转上层台，亭子凭高四壁开。度岭晴云当槛落，隔江春树冒城来。乾坤纳纳间舒眼，风日苏苏数举杯。安得草堂容懒慢，不辞蓬鬓客中摧。
诸罗行
作者：莫庭芝
朝代：清

万山络索如盘蛇，长林丰草森相遮。胎生卵育不知几，千年枭獍争呀呀。祝明克济总荒忽，漫溯谱系宁非夸。自从部曲通汉家，曰罗曰卤声？牙。前朝赐姓岂无意，要使敛迹安锄杷。如何累世费征讨，竹兵皴脆徒喧哗。霭翠奢香继宣慰，贵荣邦彦终擒拿。逆节当身就诛绝，顺命历代犹恣嗟。呜呼殷鉴夫岂遐，恃险凭陵真计差。九驿频年蔓杀气，腥风扑鼻尸如林。纷纷攘臂竞当辙，轮下谁怜磋怒蛙。渭水西偏接乌撒，树经斩伐初萌芽。蛮酋若有动摇意，狡兔入窟休离罝。呜呼颠覆多前车，汉郡山川何陋邪。
诸罗行
作者：莫庭芝
朝代：清
体裁：古风

万山络索如盘蛇，长林丰草森相遮。胎生卵育不知几，千年枭獍争呀呀。祝明克济总荒忽，漫溯谱系宁非夸。自从部曲通汉家，曰罗曰卤声�牙。前朝赐姓岂无意，要使敛迹安锄杷。如何累世费征讨，竹兵皴脆徒喧哗。霭翠奢香继宣慰，贵荣邦彦终擒拿。逆节当身就诛绝，顺命历代犹恣嗟。呜呼殷鉴夫岂遐，恃险凭陵真计差。九驿频年蔓杀气，腥风扑鼻尸如林。纷纷攘臂竞当辙，轮下谁怜磋怒蛙。渭水西偏接乌撒，树经斩伐初萌芽。蛮酋若有动摇意，狡兔入窟休离罝。呜呼颠覆多前车，汉郡山川何陋邪。
诸罗行
作者：莫庭芝
朝代：清

万山络索如盘蛇，长林丰草森相遮。胎生卵育不知几，千年枭獍争呀呀。祝明克济总荒忽，漫溯谱系宁非夸。自从部曲通汉家，曰罗曰卤声𤘒牙。前朝赐姓岂无意，要使敛迹安锄杷。如何累世费征讨，竹兵皴脆徒喧哗。霭翠奢香继宣慰，贵荣邦彦终擒拿。逆节当身就诛绝，顺命历代犹恣嗟。呜呼殷鉴夫岂遐，恃险凭陵真计差。九驿频年蔓杀气，腥风扑鼻尸如林。纷纷攘臂竞当辙，轮下谁怜磋怒蛙。渭水西偏接乌撒，树经斩伐初萌芽。蛮酋若有动摇意，狡兔入窟休离罝。呜呼颠覆多前车，汉郡山川何陋邪。
窦光鼐长生位联
作者：莫晋
朝代：清
体裁：联

怜才心事无双，教泽深长留学校；知己生平第一，师恩高厚并君亲。
挽吴恭亨妾李氏联
作者：莫涛域
朝代：清
体裁：联

问奇字长女门生，我忝称强园开幕人物；惊盲风折仙眷属，天教费元相营斋俸钱。
新秋游冶山竹居晚归
作者：莫炳湘
朝代：清

携得新茶竹里煎，晚归踏破小桥烟。一镫红出虫声外，万木黄从雁影边。月落渐昏邻院树，钟残犹到隔江船。悬知坐待痴儿女，欲遣僮迎正未眠。
挽曾国荃联
作者：莫炳祺
朝代：清
体裁：联

圣武佐中兴，历来将帅鼓鼙，几曾见旷典三朝，骨肉一门五赐谥；老成凋故国，先后东南锁钥，更谁继奇勋百战，河山同日两分封。
春坡卧犬图题和朱素人韵
作者：莫瞻菉
朝代：清

猎罢春眠衬落红，耻随狸隐绣帘栊。主恩报后金铃解，溷迹桃源洞府中。
梓桐祠访朱白水
作者：莫瞻菉
朝代：清

吴门骢马澳门船，蓟苑重归又几年。江渎东流终到海，星文北拱总朝天。画留两代传家笔，贫卖三春种药田。依旧丛祠租屋住，相逢讶我鬓萧然。
粤东诗与陈简亭同赋
作者：莫瞻菉
朝代：清

水浮天远望无涯，四季如春暖更加。荔子香生三伏雨，木棉红起半天霞。宝行海鬼知均税，画艇珠娘号载花。比户槟榔堆满榼，便于享客当烹茶。合浦还珠待孟尝，伏波横海旧开疆。吸筒春晓餐蕉露，曲簿秋晴晒蔗霜。浪靖蜃楼都敛息，时清蜑户亦驯良。六篷船倚槟榔树，处处飞红看佛桑。
粤东诗与陈简亭同赋·其一
作者：莫瞻菉
朝代：清

水浮天远望无涯，四季如春暖更加。荔子香生三伏雨，木棉红起半天霞。宝行海鬼知均税，画艇珠娘号载花。比户槟榔堆满榼，便于享客当烹茶。
粤东诗与陈简亭同赋·其二
作者：莫瞻菉
朝代：清

合浦还珠待孟尝，伏波横海旧开疆。吸筒春晓餐蕉露，曲簿秋晴晒蔗霜。浪靖蜃楼都敛息，时清蜑户亦驯良。六篷船倚槟榔树，处处飞红看佛桑。
续前题与宋奕岩同赋
作者：莫瞻菉
朝代：清

唐宋人惊瘴疠天，天荒破又几多年。岭南总是同文地，海外兼通载宝船。猎尽鸩媒消毒种，潮逢龙媾采香涎。韩苏遗迹应还在，摹向端溪砚上镌。地接扶桑日早烘，采珠人胜掘雷公。洋行领袖闽商占，苗洞山川象郡通。孔雀尾开金扇绿，巨虾壳制宝镫红。海航往往风旋去，吹坠山头一叶同。
续前题与宋奕岩同赋·其一
作者：莫瞻菉
朝代：清

唐宋人惊瘴疠天，天荒破又几多年。岭南总是同文地，海外兼通载宝船。猎尽鸩媒消毒种，潮逢龙媾采香涎。韩苏遗迹应还在，摹向端溪砚上镌。
续前题与宋奕岩同赋·其二
作者：莫瞻菉
朝代：清

地接扶桑日早烘，采珠人胜掘雷公。洋行领袖闽商占，苗洞山川象郡通。孔雀尾开金扇绿，巨虾壳制宝镫红。海航往往风旋去，吹坠山头一叶同。
题王觉斯画山水
作者：莫瞻菉
朝代：清

昨梦茫茫燕子矶，烟云渲染景依稀。山围白下青如许，留待何人赋《采薇》。再睹燕山凤阙双，年年渔叟忆烟江。子陵未约君同去，谁画严滩七里泷。
题王觉斯画山水·其一
作者：莫瞻菉
朝代：清

昨梦茫茫燕子矶，烟云渲染景依稀。山围白下青如许，留待何人赋《采薇》。
题王觉斯画山水·其二
作者：莫瞻菉
朝代：清

再睹燕山凤阙双，年年渔叟忆烟江。子陵未约君同去，谁画严滩七里泷。
大清闸诗为王司马赋
作者：莽鹄立
朝代：清

白塔山前水向东，唐渠疏凌总无功。王公学得苏公法，一道长堤筑浪中。巧夺天工一笕横，高低喜听叱牛声。亭台闸坝同唐汉，不愧标题号大清。
大清闸诗为王司马赋·其一
作者：莽鹄立
朝代：清

白塔山前水向东，唐渠疏凌总无功。王公学得苏公法，一道长堤筑浪中。
大清闸诗为王司马赋·其二
作者：莽鹄立
朝代：清

巧夺天工一笕横，高低喜听叱牛声。亭台闸坝同唐汉，不愧标题号大清。
题画二首·其一
作者：萧一旸
朝代：清
体裁：五言绝句

曳杖来何处，孤亭在翠微。一条黄叶路，带得白云归。
题画二首·其二
作者：萧一旸
朝代：清
体裁：五言绝句

野菊花全谢，霜林叶半残。茅堂人独坐，未觉布袍寒。
挽曾国荃联
作者：萧世昌
朝代：清
体裁：联

戡除暴乱，成盖世功名，允宜纶綍酬庸，眷念元勋公最厚；静穆慈祥，是大臣器量，回忆绨袍分赠，感怀流涕我应多。
己酉除夕
作者：萧中素
朝代：清

寒烟漠漠雨濛濛，万井千村暮霭中。尽道岁除残历改，因嗟身老壮图空。辛盘佐酒犹存古，草阁题诗不送穷。回忆共游频屈指，白头能有几人同。
柬胡玉如
作者：萧中素
朝代：清

十年招隐士，杖策走荒芜。我癖将无偶，君来始不孤。于陵还织屦，南郭耻吹竽。莫为浮名误，低眉向畏途。
秋居杂兴·其一
作者：萧中素
朝代：清

云树依然渤海东，短墙蓬尸怯秋风。波涛乱涌旌旂合，禾黍荒凉第宅空。曲径晚香存野菊，长天寒影见征鸿。郊原独步新愁满，一杖低回夕炤中。
秋居杂兴·其一
作者：萧中素
朝代：清
体裁：七言律诗

云树依然渤海东，短墙蓬户怯秋风。波涛乱涌旌旂合，禾黍荒凉第宅空。曲径晚香存野菊，长天寒影见征鸿。郊原独步新愁满，一杖低回夕炤中。
秋居杂兴·其二
作者：萧中素
朝代：清

千门柳色近萧条，白下楼台矗绛霄。江口舳舻连铁瓮，月中弦管乱铜刁。高牙大纛将军幕，碧草黄云帝子朝。欲向雨花参半偈，片帆无计渡金焦。
述怀寄佘峰董得仲先生
作者：萧中素
朝代：清

南村有遗叟，寂寞居河滨。一褐常见肘，数椽聊寄身。所志在不苟，食力甘苦辛。闲来把直钓，终日无纤鳞。晴霞映眉宇，野水光粼粼。坐久发清啸，怡然全我真。古树落高荫，远水怀故人。于此颇有得，毋谓于陵贫。
题徐湘波俨然屋
作者：萧中素
朝代：清

杜曲桑麻旧隐沦，草堂深掩落花津。平桥古树浮村午，宿雨荒烟故国春。一榻久县频岁月，十年高蹈隔风尘。吾侪拟泛仙源棹，携手殷勤说避秦。
不溢池
作者：萧九成
朝代：清
体裁：七言律诗

台殿苍茫一径中，地连海国属神通。净盂贮水澄三界，宝藏腾云涌碧空。派接祇园驯鸟语，杯分元度响松风。降心偶诵西来偈，听取支公说不穷。
烂柯洞
作者：萧九成
朝代：清
体裁：七言律诗

见辟琳宫小有天，芙蓉翠削景如戋。灵芽一片千年石，丹井连飞数点烟。岁月笑惊残局老，风尘解共野云眠。可怜真宇空萝月，洞主凭谁跨鹤还。
挽曾国荃联
作者：萧仁丙
朝代：清
体裁：联

论金陵大局，武乡武惠，筹画艰虞，自元戎扫穴犁庭，勋业直居前哲上；数圣世名臣，文毅文端，承平隆盛，惟硕辅安内攘外，措施更比昔人难。
挽曾国荃联
作者：萧仁晖
朝代：清
体裁：联

龙蟠虎踞，皆当年手定河山，生平晚节弥坚，宏济艰难，力疾敢图归隐计；白马素车，痛此日身骑箕尾，中外长城失恃，同声悲悼，衔哀岂止受恩人。
挽曾纪泽联
作者：萧仁杰
朝代：清
体裁：联

随星轺八年，恍如泛上界银河，记得夜月回槎，无边海云皆东向；立雪门数载，曾许陪庭阶玉树，那堪春风促驾，一线沂水怅西流。
挽曾国荃联
作者：萧允文
朝代：清
体裁：联

知我与生我同恩，蓼莪废咏，梁木兴悲，一老不慭遗，茕独倍增孤露痛；鞠人暨谋人并亟，三辅苦饥，八荒多事，九重方倚畀，禳祈莫挽大星沉。
渑池晓发
作者：萧元吉
朝代：清

赵瑟秦声一梦中，会盟台畔五更风。云衔晓日如新月，涧满朝霞饮断虹。营窟门犹分上下，回坡路不辨西东。青嵩碧洛遥相接，回首崤陵夕照红。
许州厅事之西小孟刺史辟圃筑山莳花养鱼于其中长句奉题
作者：萧元吉
朝代：清

泠然始信御风行，又见云间雁影横。泗水波中千佛塔，万花堆里一书生。英飞小院春常满，鳞养方塘月不惊。回首旧游真是梦，花潭千尺让深情。
挽张之洞联
作者：萧先胜
朝代：清
体裁：联

格致亡民无实业，封建废世鲜完兵，我公具先觉先知，纬武经文，一代人才齐北面；匡时略身画凌烟，定策功名藏太室，小子叹而今而后，馨香俎豆，千秋贤相仰南皮。
挽曾纪泽联
作者：萧光远
朝代：清
体裁：联

里居亦相去安阳侯未遥，早闻富郑还朝，万国机宜资手书；平生以不见文正公为憾，何意忠宣谢世，一编楚些当心香。
挽曾国荃联
作者：萧勋集
朝代：清
体裁：联

大业赞中兴，元老壮猷，帝心简在；令德垂后裔，文孙鼎峙，祖武绳其。
晚泊
作者：萧培元
朝代：清

泊船依断岸，入夜怯衣单。水落滩声壮，山高月影寒。更长嫌烛短，心静觉舟宽。尽有囊书在，消怀几度看。
王家营
作者：萧培元
朝代：清

危岸高千尺，人家岸下多。楼头平赤堰，屋脊走黄河。露冷菘盈圃，霜高豆满坡。晓来车马骤，去去听骊歌。
登千佛岩远望
作者：萧培元
朝代：清

翠嶂摩天雨气收，登高下视古齐州。一城树影青铺地，九点烟痕绿上楼。鸠荝版图栏外画，鹊华山色座中秋。林边遥望黄云走，东去长河挟雾流。
挽曾纪泽联
作者：萧大猷
朝代：清
体裁：联

天生经世才，以公子位列卿，以通侯使绝国，以司农总交涉机宜，讶春初一面，须发萧疏，如此贤劳追管葛；我论盖棺后，于儒术该汉宋，于治效合中西，于臣节继忠贞笃棐，倘帝畀之年，股肱长寿，不应鼎鼐让韦平。
挽郭嵩焘联
作者：萧大猷
朝代：清
体裁：联

国无专祠而士林有俎豆，家无私谥而瀛海识姓名，真气塞乾坤，必到盖棺平众议；功在绥边以苦口破群疑，学在传经以虚心衷一是，寒芒动奎壁，愿因修史上遗书。
旅馆联
作者：萧大猷
朝代：清
体裁：联

莫道囊空，问千里遨游，带多少关山风月；特开陋室，恐长途辛苦，误勾留杨柳楼台。
挽彭玉麟联
作者：萧家槐
朝代：清
体裁：联

地下逢曾左江胡，道主圣臣贤，金汤永固；人间遍东西南北，颂奇勋伟望，日月齐光。
挽杜乔生母联
作者：萧希鲁
朝代：清
体裁：联

才名宜侍从，藉博亲欢，养志澹艰危，远道讹传杜陵哭；天步此迍邅，敢云臣瘁，教忠闻韾欬，归途还恨洞庭秋。
鹦鹉洲
作者：萧广昭
朝代：清

公子登楼叹未归，晴川极目掩芳菲。飘零楚客同烟树，寂寞诗魂绕鹄矶。杨孔文章应共寿，曹刘竖子未堪依。辽东惟有孤栖凤，不向人间炫绿衣。
惠州西湖玄妙观大门联
作者：萧应植
朝代：清
体裁：联

人静玉箫清，夜月一台黄鹤舞；云深丹灶冷，春风几度碧桃开。
挽张之洞联
作者：萧延平
朝代：清
体裁：联

生有自来，在天为星辰，在地为河岳；死而后已，其学则曾子，其功则武侯。
挽张百熙联
作者：萧延祉
朝代：清
体裁：联

继刘罗郑徐而别见经纶，天下翕然，当年学派开胡瑗；自高曾祖袻已互联婚媾，吾生已矣，从此州门哭谢安。
挽郭嵩焘联
作者：萧廷祉
朝代：清
体裁：联

比汾阳名在文章，看论定千秋，撰述湖湘留绝笔；似博望槎回牛斗，惜封悭五等，纵横瀛海不通侯。
同幕中诸友登高
作者：萧德宣
朝代：清

凉秋愁思太无端，高处凭临眼界宽。古道寒烟三鹿接，长空晴日一雕盘。中原东望连齐履，名士南来笑楚冠。行乐人生须及早，古来陵墓久荒残。
晴川阁联
作者：萧德宣
朝代：清
体裁：联

汉口夕阳斜度鸟；楚江灯火看行船。
杨花
作者：萧德宣
朝代：清

也随桃李动芳魂，淡冶光阴陶令门。倦眼才飘春梦影，修眉昨画远山痕。搓酥滴粉刚三月，带雾拖烟又一村。苦恨沾泥期尚早，禅心自在不须论。
桃花夫人祠
作者：萧德宣
朝代：清

烂若朝霞树几行，柳堤儿女拜红妆。幽怀惯作巫山梦，遗恨应如汉水长。何事多情贪结子，难云不语亦含芳。榴花塔合桃花冢，留与行人话夕阳。
汉阳月湖竹枝词·其一
作者：萧德宣
朝代：清
体裁：词

汉江回抱月湖流，大别山边积翠浮。花鸟多情云树好，沌阳风景似杭州。
汉阳月湖竹枝词·其三
作者：萧德宣
朝代：清
体裁：词

西湖西去水入汉，东湖东去水入江。六月南风河水长，郎船可泊湖中失。
汉阳月湖竹枝词·其二
作者：萧德宣
朝代：清
体裁：词

杨柳荫中发棹歌，轻舟唤渡漾湖波。侬家近日愁千斛，一叶如何载许多。
汉阳月湖竹枝词·其五
作者：萧德宣
朝代：清
体裁：词

梅子山头图画开，竹林石磴路纡回。直从后院穿前户，多少湖山入眼来。
汉阳月湖竹枝词·其六
作者：萧德宣
朝代：清
体裁：词

江汉风行女尚游，只期俗美似西周。说到榴花生塔下，从来孝妇有千秋。
汉阳月湖竹枝词·其四
作者：萧德宣
朝代：清
体裁：词

高山流水伯牙琴，一曲犹留千载心。妾貌如花贫未嫁，果然难得是知音。
挽彭玉麟联
作者：萧忠棣
朝代：清
体裁：联

威声振千万里，刚能克敌，直不和戎，中兴多藉匡扶，羡忠孝完全，长使令名垂青史；交谊阅六十年，我困泥途，君升云路，素志何分穷达，怅老成凋谢，更无故友话丹忱。
挽彭玉麟联
作者：萧恂五
朝代：清
体裁：联

浩气还太虚，遗像图成留宇宙；奇功平大难，精忠名重著江湖。
临江仙·浴月楼
作者：萧恒贞
朝代：清

池上鸳鸯方稳睡，红衣那解闲愁。卷帘人正倚琼楼。波澄青海月，露洗碧天秋。小扇单衫庭院悄，禁它风软香柔。空阶时见暗萤流。六铢芗泽惹，一缕嫩凉兜。
买陂塘·次外子自题“勺湖莲隐图”韵
作者：萧恒贞
朝代：清

傍湖滨、几椽幽筑，红尘未许飞到。帘阴一片裙波皱，恰对盈盈荷沼。新画稿。试占取、雕栏十二同吟靠。斜阳未了。趁拂面风来，吹香满镜，重理鬓云好。花前忆，忆著吴娘风调。此情休怕花笑。何时打桨迎桃叶，先拓是乡终老。秋意早。记雪藕、调冰曾乞琼浆饱。停歌话悄。纵拜月盟低，临风语细，猜已被鸥觉。
减字木兰花·勺湖逭暑
作者：萧恒贞
朝代：清

城西那角。碧泛莲湖分一勺。雨过留香。薄鬓丝丝眷夕凉。何曾计左。偕隐花间应许可。乡老温柔。卅六鸳鸯总白头。
减字木兰花·春晚
作者：萧恒贞
朝代：清

东风渐懒。瘦尽梨花春欲晚。隔著重愁。十二珠帘怕上钩。红蕤漫倚。钗亸鬟攲扶病起。燕子间关，似说轻棉半臂寒。
南楼令·寄外
作者：萧恒贞
朝代：清

金井露华浓。秋怀砧杵中。算经年、容易西风。悄向碧栏杆外倚，又一叶、下梧桐。何处问游踪。水重山更重。怕枫江、冷断吴蓬。莫怪霜潮消息梗，须早晚、托鳞鸿。
卜算子·竹香斋
作者：萧恒贞
朝代：清

营得屋三间，围绕千竿竹。一片凉云拂绮疏，染出牙签绿。有鹤解听诗，悄立阑干曲。风雨潇潇逼短檠，冷抱秋吟独。
四字令·碧梧深处
作者：萧恒贞
朝代：清

桐花昼香。桐阴夕凉。一钩月上长廊。照双栖凤凰。兰檠翠釭。瑶琴锦囊。听它暗叶吟商。话秋宵漏长。
天仙子·韵石山房
作者：萧恒贞
朝代：清

山馆玲珑凉翠滴。风泉韵绕岩前石。池台竹树几经年，何处觅。词人笔。划破云根苔藓迹。
念奴娇·石君追溯旧游，为拈此解
作者：萧恒贞
朝代：清

莫愁湖畔，早十年、携得桃家双桨。几度东风芳草绿，知否个侬无恙。往事云沉，闲情水皱，脉脉堪凝想。白门娇柳，靓妆曾斗眉样。闻道灯底秋心，亲题兰帕，偷学词人蒋。暮雨潇潇蓬背彻。抵似玉钗低唱。倚柁煎茶，临波拓镜，丰姿真无两。旧游如梦，为君添倍惆怅。
木兰花慢·石君属为俞逸仙明府题“卧游图册”子
作者：萧恒贞
朝代：清

甚丹青点染，莫淡远、似云林。看几叠浮岚，一湾晴渌，净涤尘襟。而今。旧游何处，恁风光都向梦中寻。那用携筇著屐，空堂足写遐心。登临。近水与遥岑。仿佛度山阴。问翰墨因缘，烟霞供养。此福谁禁。沉吟。莫教轻读，怕风泉静夜作秋琴。除却少文同调，天涯更几知音。
水调歌头·八夕
作者：萧恒贞
朝代：清

今夕复何夕，鹊驾已难留。盈盈一水相望，空际碧云流。携得轻纨小扇，坐向冷萤光里，人意淡于秋。襟袂极潇洒，风露浣清愁。倚银床，荐冰簟，熨罗裯。不妨夜深低语，笑问女和牛。难道仙家眷属，也似人生离合，隔岁一绸缪。终古此河汉，别恨总悠悠。
水调歌头·夏晚与石君湖上纳凉，填此索和
作者：萧恒贞
朝代：清

我爱勺湖住，三伏暑全忘。谁家闹红，双桨来往乐无央。畅好雨馀天气，记取薄罗衫子，兜住水云凉。一事与君说，花欲傲诗狂。指城西，几株柳，挂斜阳。有时鬓丝，风过献上藕花香。千古高山流水，倘肯一弹再鼓，侬为解琴装。如此好风月，那用一钱偿。
江城梅花引
作者：萧恒贞
朝代：清

纸窗虚掩月黄昏。是冰纹。是霜痕。漫把一枝，疏影误横陈。梦已无聊何况醒，只留鹤，伴臞仙、话夜分。夜分。夜分。暗香闻。酒半醺。茶半温。倦也倦也，倦拥著、篝火馀熏。赢得妆台，双写笔花春。镜里东风三九过，描冻萼，借胭脂、点染匀。
洞仙歌·周笃甫太守“紫桐花西填词图册子”，石君属为题句，填此付之
作者：萧恒贞
朝代：清

雨香庭院，正秋桐垂乳。中有词人倚声处。想鹅笙生计，象管闲情，都付与、花下小鬟低度。一枝渔笛在，绰有家风，吹出蘋洲旧时谱。如幄翠阴阴，拍遍阑干，浑不觉、指尖凉聚。便坐到、长廊月西斜，尽红豆抛残、莫惊鹦鹉。
浣溪沙·一篑亭
作者：萧恒贞
朝代：清

四角亭空引暗香。缟衣人合倚修篁。怜它鹤梦与俱凉。雪后园林天一白，水边篱落月微黄。蜜梅花底夜传觞。
浣溪沙·春晓
作者：萧恒贞
朝代：清

一桁帘波画不成。嫩凉天气半阴晴。隔墙风送卖花声。红杏雨香融乳燕，绿杨烟淡护啼莺。玉钩春影欠分明。
浣溪沙·花下徘徊，悄然得句
作者：萧恒贞
朝代：清

检点嫣红瘦几分。悄扶秋梦到栏根。不关蜂蝶也销魂。西下夕阳东上月，等闲容易又黄昏。一般花影判凉温。
浪淘沙·前词意有未尽，再填此阕，不觉泫然
作者：萧恒贞
朝代：清

记否手同携。廊曲阑低。一钩月上粉墙西。竹影参差花影乱，风露含啼。往事但重提。眉楚鬟凄。雨香寒食泣棠梨。抔土茫茫何处觅，梦境都迷。
浪淘沙·定羌官廨后有望河楼，每一登临，则动归念
作者：萧恒贞
朝代：清

羌笛破春寒。人老边关。十年梦已断湖干。一样雨丝风片外，那觅吴船。高阁几凭栏。眼底河山。料应商略去留难。燕子也知乡思苦，相约飞还。
浪淘沙·花事将了，春愁正深，追悼雪舫、风琴两姊
作者：萧恒贞
朝代：清

风雨五更寒。姊妹花残。洛阳挥手听啼鹃。弹指光阴回首梦，卅有三年。遗稿忍轻删。镜底重看。此中添我泪汍澜。一读一回肠断处，留与青山。
浪淘沙·药阑
作者：萧恒贞
朝代：清

几折画阑低。开了将离。嫩晴烘出冶春词。一种闲情抛不得，婪尾深卮。红上旧花枝。清泪弹时。而今画里说相思。试问玉奴妆靓后，却傍谁痴。
清平乐·紫云白石仙槎
作者：萧恒贞
朝代：清

紫云痕腻。人坐萝阴底。一树丁香花谢矣。吹得琼瑶满地。阑干十二欹斜。盈盈春水仙槎。仿佛江头桃叶，烟波便拟浮家。
清平乐·雪夜
作者：萧恒贞
朝代：清

松盆笼袖。寒已交三九。梅影白描灯上候。差比吟魂消瘦。雪花轻糁窗棂。爬沙真个堪听。疑有缟衣入梦，觉来枕角微馨。
生查子·书所见
作者：萧恒贞
朝代：清

残荷红渐稀，香老词人笔。小立钓丝风，悄倚蘋渔笛。雨乍收，凉眷夕。秋梦无痕迹。莫是水萤飞，误认疏星碧。
百宜娇·咏水仙，次石君韵
作者：萧恒贞
朝代：清

艳比冰清，影和春瘦，谁识个侬仙韵。小立亭亭，半眉新月，粉颊娇烘微晕。东风背却，便梦里、芳期无准。漫思量、我见犹怜，镜边愁拢云鬓。斜坐倚、熏笼未烬。低笑试拈来，玉葱纤印。绝世丰姿，出尘标格，词笔将伊描尽。而今冷淡，可记得、江皋离恨。早猜详、怨果三生，旧情休问。
苏幕遮
作者：萧恒贞
朝代：清

嫩烘霞，娇腻雨。一树桃鬟，艳到红如许。别后花开今几度。门掩东风，寂寞谁为主。乍春来，春又去。无计留春，怎个留人住。燕子泥香晴昼午。梦影分明，记得双栖处。
菩萨蛮·秋夕
作者：萧恒贞
朝代：清

疏桐一叶飘金井。兰釭肯写红窗影。不是耐宵凉。那知更漏长。迟眠因爱月。寂响空廊屧。虫语恁缠绵。道它秋可怜。
虞美人·夜雨催花，春寒特甚，揽衣倚枕，偶成此词。
作者：萧恒贞
朝代：清

五更风雨惊残梦。尚怯馀寒重。一层红晕一重纱。料是窗前开了、绛桃花。轻阴天气还慵起。遮莫红蕤倚。春来生怕上帘钩。怕是钩帘钩起、一春愁。
蝶恋花·随任隰川，见燕巢有感
作者：萧恒贞
朝代：清

谢却残红飞尽絮。九十韶光，六十轻抛负。婪尾馀春馀几许。画帘一桁微微雨。雨后泥香新燕乳。一样将雏，心苦谁怜汝。江上草堂今在否。双栖毕竟归何处。
谒金门·归帆亭
作者：萧恒贞
朝代：清

孤亭脊。一角斜阳留得。岛外风帆烟影织。归舟天际识。听到萧萧枫荻。欲问霜潮消息。水国吟魂何处觅。一星渔火碧。
阑干万里心·听秋阁坐雨赏荷，新凉可喜
作者：萧恒贞
朝代：清

藕花都向晚凉开。小扇单衫香满怀。水阁阑干凭几回。听秋来。万叶跳珠雨过才。
题如皋汪氏文园，绿净园两图 菩萨蛮 其一 课子读书堂
作者：萧恒贞
朝代：清

庭前嘉树天然秀。传家别业承堂构。灯火易黄昏。闲身课子孙。奇书藏万卷。试诵先芬远。隔竹听吟声。数它雏凤清。
题如皋汪氏文园，绿净园两图 菩萨蛮 课子读书堂
作者：萧恒贞
朝代：清

庭前嘉树天然秀。传家别业承堂构。灯火易黄昏。闲身课子孙。奇书藏万卷。试诵先芬远。隔竹听吟声。数它雏凤清。万竿森秀。鹤妥凉云仙梦瘦。倚遍阑干。吟袖多应怯暮寒。风枝婀娜。绝似吴兴文与可。笋熟茶温。细雨春林客到门。
风中柳·小山泉阁
作者：萧恒贞
朝代：清

恰占岩阿，闲辟竹窗杉屋。抚阑干、疏筠几曲。篁灯摇绿。风泉鸣玉。爱清冷、枕中琴筑。仙禽两两，招得白云同宿。啸烟霞、悠然自足。茶烹珠瀑。樽开金粟。尽留连、小山秋馥。
风蝶令·古香书屋
作者：萧恒贞
朝代：清

竹护深深屋，花围短短窗。牙签插架尽琳琅。留得平生手勘、旧铅黄。试墨螺丸腻，听诗鹤梦凉。支琴宜傍读书床。散帙银鱼犹发、古时香。
高阳台·水流云在舫主人王蕊仙诔词，石君倩作
作者：萧恒贞
朝代：清

风絮难团，波萍易碎，吴艭梦断而今。打桨江头，十年弹指光阴。啼莺散后垂杨老，惹词人、泪浣离襟。更谁堪、钗语盟寒，镜约愁深。颦眉恰似初三月，奈修娥乍见，偏促西沉。榻雨釭花，等闲凉到鸳衾。霜潮瘦尽鱼笺冷，怕思量、侬也难禁。怎消它、薄劣春怀，闷损秋心。
高阳台·追和元遗山雁丘词，同石君作
作者：萧恒贞
朝代：清

叫月声酸，临波影瘦，双双暗渡河汾。声裂惊弦，无端比翼轻分。霜闺盼断天涯信，怕秋江、烟橹空闻。惜离群。梦冷圆沙，合殉斜嚑。十三数到哀筝柱，只同埋玉骨，犹纪贞珉。剩山残水，依然青冢黄昏。相思怨魄归何处，尽伤心、付与词人。认啼痕。碧化蘼芜，都长情根。
鬲溪梅令·读梅书屋
作者：萧恒贞
朝代：清

万枝香雪绕檐楹。拥书城。中有高人读到、夜三更。月斜参影横。纸窗灯火一絇青。照吟情。自拨熏炉炙研、句将成。翠禽三两声。
鹧鸪天·一枝盦
作者：萧恒贞
朝代：清

月满中庭露气浮。一枝初白小山幽。證来金粟前身幻，按到霓裳旧拍愁。香暗惹，梦迟留。绛霄人影淡于秋。拈花且说闲中偈，供养诗盦得似不。
夏日园中即事
作者：萧惟豫
朝代：清

晨昏候母安，此外便聋哑。胜败两相忘，以金注若瓦。万物质非铜，造化工始冶。烦暑不入林，园中避炎夏。浮云视岂真，松风听未假。六月余雨泽，禾黍被原野。二三素心人，弹琴敲棋者。短服复散发，《黄庭》手常把。高枕卧北窗，陶潜吾师也。
旅店早发
作者：萧惟豫
朝代：清

荒村天未晓，惊月入窗棂。问夜更将尽，思归人半醒。桥头分野径，树杪点疏星。何事为形役，鸡鸣马上听。
望南阳湖
作者：萧惟豫
朝代：清

纵目烟波千万顷，满湖渔艇捕鱼翁。银河半泻山为岸，太极初分气作宫。挽粟江淮通贡赋，合流济泗竞朝宗。八垓汗漫游何日，欲买扁舟住此中。
登清风台谒夷齐庙
作者：萧惟豫
朝代：清

我立永丰巅，首阳向我峙。遂之清风台，以访墨胎氏。郁郁松柏林，悠悠滦漆水。雨洗春色深，人入清风里。未食蕨与薇，安知肉食鄙。为顽与为廉，百年同一死。吁嗟黄虞人，在此不在彼。
自青县入卫河
作者：萧惟豫
朝代：清

忽睹清分浊，家贫居上头。一篙新涨水，半自故园流。帆影高悬日，桡声荡入秋。渔樵云树外，引我下汀洲。
送田少参雯之楚
作者：萧惟豫
朝代：清
体裁：七言律诗

竹竿小巷比邻居，况复髫年共读书。须鬓于今成二老，文章当日足三馀。才抡江左方归里，漕转荆南又驾车。黄鹤楼中明月夜，吟诗醉酒可思予。
80自寿联
作者：萧慰霖
朝代：清
体裁：联

八旬举案夫偕妇；四世同堂子抱孙。
挽曾纪泽联
作者：萧承煊
朝代：清
体裁：联

识我于盘根错节之时，抵掌中西容末议；哭公在楚尾吴头之际，侧身廊庙更无人。
读书有所见作
作者：萧抡谓
朝代：清

人心如良苗，得养乃滋长；
苗以泉水灌，心以理义养。
一日不读书，胸臆无佳想。
一月不读书，耳目失精爽。
挽曾国荃联
作者：萧文昭
朝代：清
体裁：联

朝野哭声同，南天草木都无色；边关遗垒在，朔漠风云亦有神。
挽曾纪泽联
作者：萧文昭
朝代：清
体裁：联

学通四夷，赵营平以还，谁方远略；哀发诸国，叚会宗而后，复见斯人。
挽郭嵩焘联
作者：萧文昭
朝代：清
体裁：联

一节感殊方，正当强虏责言，所处难于苏属国；九重悼遗疏，更有孤寒下泪，令人想见李崖州。
敬和荫乔老砚弟留别榆林士民之作即步原韵
作者：萧昌言
朝代：清

云雷取象卦占屯，一扫烽烟龙塞春。万姓疮痍皆已补，三边父老自相亲。功侔韩范名垂久，道溯孔颜乐有真。民到于今犹恋恋，寄书千里泪含巾。
挽曾国荃联
作者：萧有名
朝代：清
体裁：联

江南草木尽声名，勇曾戡乱，仁足息民，话百战劫灰，何日能忘曹武惠；门下偏裨皆将帅，生既均甘，死犹念旧，读一函遗疏，有人痛哭郭汾阳。
挽曾纪泽联
作者：萧有铭
朝代：清
体裁：联

中外奉神明，五百年名世间生，早谱仁风清海宇；箧囊辞师表，两三日德星遽陨，空教泪雨洒江天。
雨后宿德州
作者：萧榕年
朝代：清

霁色明遥堞，停车欲暮天。虹收千树雨，月破一溪烟。帆影斜侵岸，笛声清在船。津亭寻旧馆，回首几经年。
读崇祯辛未后十余年事
作者：萧正模
朝代：清

心匪不仁计则穷，减夫派饷事重重。可怜三百年天下，断送忧勤惕厉中。
下第出都赴汴梁呈同行胡鲁斋熊芋香
作者：萧炜
朝代：清

日归长策少，金尽更纡徐。苦费中人产，高乘下泽车。休登广武叹，聊访信陵居。吾道瘿瓢在，酣歌且莫疏。
贵溪谒谢文节祠
作者：萧炜
朝代：清

一书坚却聘，已办首阳饥。慷慨攀髯志，从容卖卜时。江山邻汐社，俎豆并文祠。龙虎苍苍色，千秋拜水湄。
挽彭玉麟联
作者：萧炳坤
朝代：清
体裁：联

杀贼出江湖，最思万众横行，顿使艰难舒国步；勤王来岭海，回首一言诀别，不堪涕泣忆离魂。
九里冈
作者：萧端澍
朝代：清

荆门西上路坡陀，九里冈平松桧多。秋雨乍晴云乍敛，无边浓翠滴烟萝。
即目
作者：萧端澍
朝代：清

野水吞桥争赴壑，晴云夺路乱趋山。雨馀好景凭谁写，画意诗情满目间。
春日听徙南道人弹琴
作者：萧端澍
朝代：清

丹房昼静春风香，仙人隐几琴眠床。客至呼僮瀹苦茗，兴来为我弹清商。山水虚深道心古，鸥鹭澹远尘机忘。秘弄初开若有会，寸衷感激空低昂。